text:
E echo ku hopi turista tambe tabata presente na e evento, ta pasobra a hasi promoshon aktivamente pa e dia habrí na hotèlnan i risòrtnan. Asina turistanan por a bin purba kiko Boneiru tin di ofresé riba tereno di agrikultura, krio di bestia i kultura. Ku esaki Boneiru ta disponé di un atrakshon mas, kaminda kulturanan i generashonnan ta bini huntu. E interes pa kultivá propio bèrdura i fruta kada biaha ta bira mas grandi i por a ripará esaki durante e último tres dianan habrí. Ku e dia habrí LVV ta guia e bishitantenan den e mundu di agrikultura i e kultura boneriano.
E demonstrashonnan a siña e bishitantenan tokante kon pa kultivá mata, fermentá desperdisio di kushina, kultivá ‘dragon fruit’, kria bestia i kushiná diferente kuminda krioyo. Di e manera akí a lanta interes serka e bishitantenan pa purba hasi esaki na kas mes tambe. E bishitantenan por a akudí na e stèntnan pa kumpra mata, kos di boka dushi i kuminda krioyo, kos di bebe trahá na kas i asesorionan pa kas. Naturalmente tabatin sufisiente kos pa e muchanan tambe hasi.
E dia habrí pa un ratu a rebibá rekuerdonan di e Boneiru di ántes. Ku músika boneriano i aktuashon di Foyan Boyz i un ‘jamsession’ esaki tabata un fiesta típiko boneriano. Banda di esaki señora Gacha Coffie di Rincon a bin demonstrá kon ántes nan tabata kushiná kadushi. Ku hopi atenshon e bishitantenan a opservá kon ta pela e kadushi, pa despues batié pa hasié moli riba piedra. Naturalmente nan por a purba e kuminda tradishonal akí. Aunke kadushi ta konosí ta Boneiru, tabatin bishitante ku pa promé biaha a purba esaki. Maurice Adriaens, lider di proyekto di LVV, ta hopi satisfecho tokante kon e dia habrí a kana. Ku e dianan habrí mas i mas e ke inkluí e elemento di kultura di Boneiru. Naturalmente LVV ke gradisí
tur hende pa nan aporte na e éksito di e dia habrí akí. Un palabra di gratitut ta bai tambe pa e bishitantenan i e doñonan di stènt pa nan presensia ameno. Un danki spesial ta bai pa e tim di LVV, señora Gacha Coffie ku a kushiná kadushi, Saeed di LVV ku a ofresé e tayer tokante trahamentu di tera pa mata i e tim di Selibon. LVV ya kaba ta anhelando e di kuater edishon di nan dia habrí i nan ta apresiá sugerensianan pa hasié mas mihó ainda.


c: text/html

text:
Tokante Ayudo pa Mucha i Hóben 918
Ayudo pa Mucha i Hóben 918 ta pa tur mucha, hóbennan i adolesente na Kòrsou te ku 25 aña di edat. Bo tin un pregunta òf problema? Bo ke mas informashon òf konseho tokante bo situashon? Nos t’ei si bo tin mester di nos. Sin prehuisio i anónimo. Tuma kontakto ku nos gratuitamente via di e chat, e foro òf yama 918.
Chat
Tin bia ta mas plasentero pa teip algu na lugà di bis’ é na bos haltu. P’esei bo por chat ku nos tambe, meskos ku bo ta hasi esei tin bia ku amigunan via WhatsApp
Via telefòn
Bo ta haña ta mas kómodo pa papia ku un adulto via telefòn? Bo por yama grátis ku 918
Foro
E lugá pa papia ku kompañeronan di edat. Hasi un pregunta, reakshoná riba mensahenan òf gewoon tira un bista
Nos boluntarionan entrená tin kontakto diario ku mucha i hóbennan na Kòrsou.
Nan por skucha bo bon, ta pensa gustosamente ku bo i ta duna konseho i informashon ora tin nesesidat pa esei. E boluntarionan ta imparsial i lo no husga bo situashon. Semper bo ta tuma kontakto ku nos di un forma anónimo i grátis i ta duna bo nòmber solamente si bo mes ke esei. Un kòmbersashon ku un di nos boluntarionan semper ta konfidensial.
Ayudo pa Mucha i Hóben 918 ta disponibel di djaluna te ku djabièrnè di 10.00 or pa 18.00 or i djasabra di 12.00 or pa 18.00 or.

robotstxt: allowed

filter: keep


text:
Gradicimento & Invitacion
Den nomber di su,famia yuinan, nieta, rumannan y demas famia kier a gradici tur esnan cu di un manera of otro a mustra nan atencion durante fayesimento y entiero di nos defunto stima;
Roland Edwin Pietersz
Mihor conoci como: “Gepi”
*7 juni 1941 – †5 augustus 2022
Danki special na Hospice Atardi, pa e cuido duna na nos defunto stima. Tambe nos kier a gradici Aruba Lions Club.
Gradicimento ta bai tambe pa Sra. Ina Schwengle, Sra. Natasha Pietersz, Sra. Shirley Lattig-Pietersz y Sra. Reina Pietersz.
Y sin laga afo Staff y Personal di Ad Patres Funeral Home pa nan Excelente Servicio.
Alavez nos ta invita tur famia, bisiña, amigo(a) y conocirnan pa compaña nos na e Santo Sacrificio di misa na cual ta tuma lugar;
Diasabra 13 di Augustus 2022, pa 7’or pm na Misa di Savaneta.
Boso presencia lo ta altamente aprecia.


text:
Kanye West su famia y amistadnan cercano ta extremadamente preocupa p’e, door cu e ta den su crisis bipolar. Un reportahe di TMZ ta bisa cu Kanye West ta sufri di e episodionan grave di bipolar, cu ta generalmente un biaha pa aña, unda e fuentenan a bisa cu Kanye ta memey di uno actualmente. Esunnan rond di dje ta preocupa cu esaki a afecta con e ta tuma su decisionnan. E famia ta pensa cu eventualmente e cosnan ta bay calma cu tempo. Nan ta kere ta door cu e ta pasando awor den su momento bipolar, a pone cu el a anuncia cu e lo lansa pa president di Merca.
El a haci tambe un entrevista di 4 ora largo cu Forbes, cu a genera critica, confusion y preocupacion door di su declaracionnan. Den e entrevista Kanye ta bisa el a corta lasonan cu Trump. El a revela cu e ta presenta manera parti di un partido nobo cu ta yama “Birthday Party”. Durante e combersacion el a declara cu e tabatin COVID-19, y el a papia tocante su opinion di anti-vaxx. Na ultimo el a bisa cu ‘Planned Parenthood’ ta coloca door e ‘supremacist’ blanco pa haci e trabou di e diablo, y el a papia tambe di su punto di bista di anti-aborto. Na april aña pasa, e cantante su casa, Kim Kardhasian, a admiti cu Kanye no ta tuma su medicinanan, pero el a bisa cu e sa con pa ‘handle’ su casa ora e ta den su momento bipolar. E ta bisa pa Kanye, pa ta riba medicina no ta echt un opcion, pasobra esaki ta cambia ken e ta.


text: Pueblo di Aruba, cu gran asombro mi a tuma nota di un publicacion di sr. Melvin Tromp den e corant partidario di Ayeramainta. Dicon cu gran asombro, pasobra mi ta di opinion cu sr. Tromp no ta un hende di edad hopi avanza cu posiblemente lo ta sufriendo di demencia. Ohala cu esaki nunca lo ta e caso cu su persona tampoco. Pero, como un hende bon na su tino, con pueblo di Aruba por compronde anto, cu sr. Tromp ta culpando sra. Evelyn Wever-Croes y sra. Xiomara Ruiz-Maduro di ta e dos entreguistanan di Aruba su autonomía financiero? Pa yuda sr. Tromp sali for di su halucinacionnan, mester cord’e KENDE a firma e carta pa Hulanda den cual gobierno di Aruba ta bisa “geen bezwaar” cu CFT bin Aruba? No ta sr. Mike Eman? Kende a acepta y pidi Hulanda bin Aruba controla e presupuesto, te cu Juan David Yrauquin a baha na awa, no ta sr. Mike Eman?!? Kende a bisa Hulanda cu ta OK pa controla e presupuesto 2015 tambe, no ta El Angel de la Muerte Financiero di Aruba? Laga nos corda sr. Tromp, si acaso e no sa mas, cu ta AVP ta na mando y cu ta e gobiernonan di Mike Eman 1 y 2, a hinca Aruba den e situacion financiero precario actual, y no otro gobierno! Mester cord’e tambe cu su persona ta un di e 13 parlamentarionan di AVP cu bow di ningun circumstancia a cuestiona, ni sikiera 1 punto so, di tur e presupuestonan di gobiernonan di AVP. Mester cord’e cu su tarea PRIMORDIAL siendo un Parlamentario ta pa defende e interes di e pueblo y di controla gobierno, y no di critica y vigila oposicion den Parlamento. Probablemente, su persona ta ganando un salario di mas cu 10.000 florin pa luna, siendo un LBO-er (lager beroeps onderwijs). Ta cu cuanto mas entusiasmo y animo, su persona lo mester sali na vanguardia di e pueblo di Aruba? Si no ta pa amor pa e pueblo, sikiera pasobra pueblo ta paga sr. Tromp mas di 10.000 florin pa luna y e no tin e nivel di educacion pa merece e salario aki. Niun di dos ta e caso cu sr. Melvin Tromp! Te cu awe, pueblo a paga sr. Tromp mas o menos 530.000 florin na salario, siendo cu su persona no a traha na fabor di e pueblo, sino na fabor di e gobierno di AVP, kende a duplica e debe nacional di pais Aruba door di mal gobernacion, faboreciendo tur e sponsernan di campaña di AVP cu miyones di florin, te cu HULANDA a bin pasa su gobierno un KB (kleste’e burico) pa stop e derochamento di placa di pais Aruba. Sr. Tromp no sa, cu ta menos cu 1.3% su gobierno a inverti den e pais (klinkers) siendo cu e debenan di e añanan a acumula na alrededor di 4.6 biyon? Pueblo a paga sr. Tromp mas cu 530.000 florin pa haci mahos y ataca oposicion den Parlamento, anto e propio gobierno mes, sr. Tromp no ta bisa nada y ni cuestion’e. Poes lief sr. Tromp ta hunto cu sr. Babatje Herde! Awor, con bo ta kere cu pueblo di Aruba mester sinti contra sr. Melvin Tromp? Su persona tambe ta un cu tin culpabilidad di e situacion financiero, como consecuencia cu Hulanda via CFT, ta bin pasa e pueblo di Aruba, un MONTON di medida, haciendo Aruba su pueblo mas pober! Pa caba di instruí sr. Tromp den caminda di e berdad, mester bis’e cu e tin cu tene su curason duro contra e posibel AMVRB (e monster KB) di Hulanda, cual lo manda sr. Tromp pa su cas hunto cu e ministernan. Mi ta reta sr. Tromp pa sali bin padilanti y bisa cua biaha su persona a cuestiona gobierno!! Bo tey pa controla gobierno anto hunto cu oposicion y no pa aproba tur deroche di placa, como consecuencia Perdida di e Autonomía Financiero. ABO ta culpabel, anto ricibiendo mas cu 530.000 florin, pa manda Aruba bancarota! Pregunta: Si sra. Evelyn Wever-Croes y sra. Xiomara Ruiz-Maduro no a bay Hulanda, Hulanda lo no a involucra su mes den e asunto financiero caotico di pais Aruba, cu gobiernonan di AVP a causa?


text: Diaranson despues di a start un investigacion y den menos di un siman prome cu polis y hasta recherche a actua y yega na propiedadnan horta na Paradera y mucho mas. Ta asina cu polis y recherche ta tarda y hunto cu nos seguidornan y nan informacionnan nos a logra recupera gran parti di hero nan horta door di e sospechoso B. y su secuasnan complice cu a horta su standnan siman pasa. Nos lectornan y seguidornan a tip nos off di e auto su number di auto adres etc. etc. Y a logra yega na e materialnan no di eynan so pero tambe di Sero Janchi. E pueblo cu a fada di warda riba polis conhuntamente cu awe24.com a pone e dotsnan hunto y a logra bay na un cumprado di hero bieuw y a haya tur cos bek di algun ladronicia. E victima di ladronicia a keda masha contento di a ricibi gran parti di su pertenencianan y e otro tambe cual tabata cardinal den recuperacion di su pertenencianan. Danki pueblo pa e informacionnan sigui kere den awe24.com y informa nos di cualkier irregularidad. Ta solo el pueblo salba el pueblo! Pabien Aruba!


text: Diabierna mainta tempran a drenta informe di un pelea entre pareha turista dilanti airport, mesora a dirigi un patruya na e sitio. Na yegada di e patruya a bin compronde cu aki ta trata di un pleito for di ayera unda e homber a haya resultado di Covid-test pa viaha bay bek su pais pero e dama ainda no a haya di dje y e homber ta viaha bek awe. E dama no a keda contento pasobra ela transferi e homber 700US$ pero awor e homber ta bay y ta laga e dama sin placa. Polis a intermedia den e asunto y a resolve esaki.


text: KRALENDIJK – Djabièrnè pa manisé djasabra mardugá, outoridatnan polisial a keda dirigí pa Coral Casino na Plaza Resort pa un kaso di destrukshon i ku tin un persona ku ta heridá. Na yegada di e patruya na e sitio por a komprondé ku agentenan di seguridat a haña nan ta atendé fuerte ku un dama i su pareha ku a drenta e kasino i a nenga di sigui reglanan di Covid-19. Despues di a informá nan ku si no bisti ‘mondkapje’ mester bandoná e kasino, e personanan a kuminsá heringá i bringa ku bewakernan. Na momentu ku a logra pa saka nan pafó di e kasino, e dama no a keda kontentu i a skòp e porta di entrada di glas di e kasino, destruí esaki i kòrta su pia malamente. E dama tabata sangra bastante i un kantidat di sanger a keda tras na suela. A yama ambulans pa presentá ku urgensia pa e kasino pero e dama a skohe pa bandoná e sitio i bai poli den un outo partikular i no kier a warda ambulans yega despues di a kai den pániko. A hòspitalisá e sospechoso den e unidat di kuido spesial. E kasino a duna keho di menasa i destrukshon kontra e sospechoso. E kaso ta bou di investigashon.


text:
WILLEMSTAD — Manera ta konosí, Kòrsou ta organisadó di e Flow Carifta Games 2017. E evento di atletismo mas grandi di Caribe, ku ta tuma lugá di dia 15 pa 17 di aprel 2017 próksimo.
Mirando e interes kresiente pa kompra di karchi, a disidí ku lo brinda e oportunidat na pueblo di Kòrsou, pa kumpra karchi djabièrnè awor 14 di aprel (Djabièrnè Santu) tambe. Esaki lo ta posibel únikamente na SDK, i e orario ku por hasi esaki ta entre 10’or di mainta pa 3’or di atardi. E preisnan ta varia entre 9 i 20 florin, i kòrda tambe ku den e sekshonnan general, tur mucha bou di 13 aña ta drenta grátis, basta nan ta kompañá pa un adulto.
Durante e dianan aki por sigui kumpra karchi normalmente na e puntonan di benta ku ta “24 uur uit de muur”, “Mensing’s Caminada” i “Samsom”. Na SDK tambe bo por kumpra karchi den oranan di ofisina na e lokètnan usual di SDK. Tuma bon nota ku despues di ora di ofisina tambe bo por kumpra bo karchi na SDK, pero lo bo mester hasi esaki na e bar ku ta situá den e patio di SDK.
Nos atletanan ta konta ku e sosten di nos kada un, manera un bon yu di Kòrsou.


text:
Den ultimo tempo por a mira cu a bin mas rotonde. Awo banda di e crusada di Elmar ta construyendo un rotonde nobo, pero den Driemasterstraat ta kitando e luznan di trafico cu no ta den servicio. Vereniging Rijschool Aruba ta haya cu rotonde ta bon.
Thomas Ruiz, secretario di Vereniging Rijschool Aruba (VRA), a indica cu rotonde ta algo bon y positivo, pero e problema ta e chauffeur. Durante preparacion pa examen ta purba recorda e chauffeur cu e ta parti di trafico y no doño. Hopi hende ta acerca su persona pa bis’e algo di rotonde. Pero e ora Ruiz di su banda ta bay riba e regla di rotonde.
El a splica cu na 100 meter di rotonde tin e borchi J-8, cual ta un driehoek cora cu tres pijl rondo den dje y esey ta alerta e chauffeur di slow down pasobra ta yegando rotonde. Tambe ta haya actualmente borchi cu ta bisa bo manera e J-15 driehoek cu ta alerta riba e posibilidad cu peaton ta crusando. Ta haya borchi di velocidad, manera San Nicolas ta 30 prome cu yega rotonde, mientras Playa ta 40. Pero no ta obliga e chauffeur di core e velocidad maximo, pasobra tin di tene na cuenta diferente factor. Hopi hende ta kere cu mester core un maximo velocidad, cual ta permitibel. Tambe ta haya un borchi cu mester tene na cuenta cu ne pa motibo di ta yegando un zebrapad incluso tin fietspad.
Awendia hende ta core un manera cu si e ta laat, ta trapa nan ta trapa. Segun Ruiz, asina no, si hende ta laat nan ta laat y no pone otro den peliger. Velocidad ta hunga un rol grandi den rotonde. VRA a ripara cu chauffeur no ta respeta zebrapad of no ta respeta e borchi poni dilanti rotonde. Ta trata di borchi B-4 cu ta bisa duna preferencia na tur coredo cu ta crusa caminda, kiermen mester para pa mira drechi y robes.


text:
ORANJESTAD – Ayera Ministerio di Husticia y Asuntonan Social a organisa un sesion informativo pa stakeholders di sector publico y sector priva riba “family mediation”. Esaki den cuadro di e “plan di mayor”.
E sesion aki a wordo organisa pa Sra. Michella Steenvoorde- Laclé, beleidsmedewerker di Ministerio y presidente di Cie. Voortgezet Ouderschap/ Plan di Mayor, cual tawata uno exitoso. Sra. Barbara Abdoelkariem; hurista y experto riba e materia, a duna un splicacion amplio di e proyecto aki. Un total di 56 profesionalnan a atende e workshop, cual a wordo parti den 2 sesion; un grupo di profesionalnan den e area preventivo, y finalmente e grupo di profesionalnan den e area curativo.
Pronto lo bay cuminsa cu e opleiding pa di e forma ey introduci 12 mediador specialisa riba e area di famia, pa asina yuda y guia famianan cu ta pasa den problemanan. Di e forma aki ta alivia problemanan social, cu por surgi si e caso no haya atencion, pero alabes ta alivia e peso di trabou pa corte di Husticia y Directie Voogdijraad.
Minister di Husticia y Asuntonan Social Rocco Tjon a gradici sra. Barbara Abdoelkariem pa e informacion brinda y pronto lo inicia cu e opleiding na Aruba.


text:
Orkan Irma a ras pasa riba Sint Maarten dia 6 di sèptèmber 2017, i einan a laga atras un rastro di destrukshon. Nuebe militar di e Brigada 11 Aeromóbil, ku ta un parti di Forsanan Armá Real, dia 14 di desèmber 2021a keda kondekorá pa nan esfuersonan úniko durante Orkan Irma na Sint Maarten. E asina yamá Barèt Kòrá nan a elevá nan mes riba nan mes bou di sirkunstanshanan pisá, i na Hulanda a risibí e Kalifikashon di Grupo plùs e pin pa bisti, for di mannan di Teniente General Martin Wijnen, Komandante di Forsanan Armá Real.
Defensa tin un presensia permanente den Region Karibe. E tareanan ta konsistí entre otro di detekshon di transportenan di droga i operashonnan di reskate riba laman. Ademas Defensa ta brinda yudansa despues di orkan. Orkan Irma tabata esun di mas fuerte desde 2005, no ménos ku 91% di e edifisionan riba e isla a keda destruí i habitantenan di e isla a keda destrosá. Defensa ta brinda yudansa di kalamidat na gran eskala. E militarnan tantu di Forsanan Armá, Forsanan Aéreo komo Marechosé Real, ta keda mandá Sint Maarten djis promé ku e impakto.
Defensa a restourá komunikashon riba e vianan di tráfiko, a yuda evakuá esnan heridá i a keda desplegá pa evitá sakeo, ademas di mantenshon di órden i siguridat públiko. Riba e aspektonan mas destaká tabatin mas di 600 militar na Sint Maarten, miéntras tabatin 400 hòmber mas ku tabata duna nan sosten desde e barkunan Zr.Ms. Zeeland i Zr.Ms. Pelikaan.
E nuebe militarnan di Forsanan Armá di Brigada 11 Aeromóbil durante e periodo aki a resultá di tabatin mas kurashi, mas amabilidat, mas sentido di hasi sakrifisio, mas sentido di independensia, i por a keda físikamente ubiká unda ku ta, esaki tabata mas di loke ku por a ser pidi di nan.
Pa e motibu ei durante un seremonia chikitu e Kalifikashon di Grupo plùs e pin a ser entregá na nan.


text:
Pa tur operador di taxi cu tin un “Reglanan di Conducta – Taxi Aeropuerto Internacional Reina Beatrix” (Acuerdo cu Aeropuerto) firma cu Aruba Airport Authority N.V. (AAA) y cu por medio di esaki tin acceso na e asina yama “Taxi Staging Area” y e “Primary Lane” na Aeropuerto e siguiente ta aplica:
E version digital ta disponible AKI
Registracion digital lo rekeri cu e siguiente documento nan wordo adhunta digitalmente:
Si e registracion ta completa y tur documento adhunta ta correcto y valido, un factura di e Quota di Mantencion anual lo wordo crea y manda na e email indica durante registracion. Asina cu e pago basa riba e factura a wordo recibi lo programa e acceso pa e Taxi Staging area y Primary Lane debidamente desde 1 di september 2022.
Pago di e Quota di Mantencion mester wordo haci por medio di transferencia bancario na number di cuenta 0647740490 na Aruba Bank na nomber di Aruba Airport Authority N.V. cu referencia “Quota di Mantencion Taxi {number di taxi} 2022/2023”
Esnan cu no registra digitalmente via e link y adhunta documento nan indica aki riba prome cu 15 di augustus 2022 lo no por wordo garantisa accesso desde 1 di september 2022. Por fabor tuma bon nota di esaki.
Pa cualkier pregunta por yama na 524-2203 of 542-2282 of manda un email pa commerce@airportaruba.com


text:
KRALENDIJK – Gobièrnu di Kòrsou a tuma e desishon pa kita 10% for di e penshon di behes di tur penshonado ku no ta biba na Kòrsou mas. Nan a kita e bonùs di fin di aña també. Un grupo di penshonado bibá na Bonèiru a tuma akshon for 2017 pa rekobrá nan derechonan bèk. Un grupo grandi di penshonadonan na Aruba, liderá pa Sr. Farley Pietersz, tambe a djòin e lucha aki. Esaki ta duna nos lucha mas peso. Penshonadonan di Aruba i na Hulanda tambe ta afektá.
E desishonnan aki ta inhustu i deskriminatorio.
1. Inhustu, pasobra kada empleado públiko i no públiko a paga kabalmente su prima durante su añanan di labór. Awor ku e tin derécho riba loke el a paga p’e, Gobièrnu ta kita esaki sin su aprobashon pasobra e ta biba den eksteriór (esta pafó di Kòrsou). Den boka di pueblo esaki yama ladronisia.
2. Deskriminatorio, pasobra su kolega penshonado na Kòrsou ku a hasi mesun
trabou i a paga mesun prima, sí ta haña su penshon i bonùs kompletu.
Bonèiru també a keda konsiderá komo eksteriór, lubidándo ku fuera di relashonan familiar históriko di mas resién, nos tabata biba sentenares di aña huntu den Antia Hulandes komo ruman, i te awor ketu bai nos ta párti di mesun Reino Hulandes.
Aki na Bonèiru tin mas o menos 340 persona ku tin derecho di risibí penshon di behes for di Kòrsou. Nan tur a kai den e mesun desishon inhustu i deskriminatório aki, inkluso yunan di Kòrsou.
Ta un abúsu grandi kontra nos penshonadonan ku no tin ningun defénsa.
E grupo di penshonado prekupá ku ta biba na Bonèiru i un grupo basta grandi tambe na nos hermana isla Aruba ta sigui lucha pa rekobra nan derechonan bèk.
Atrabes di sr. Michiel Bijkerk e gruponan aki a entama un kaso den korte di prome instansia, ku a tuma luga na sèptèmber aña pasa (2018), di kual e sentensia no a kai na nos fabor. Nos a disidi pa apela e sentensia pa bai den korte superior (esta Hof van Justitie).
E kaso lo tuma luga aki na Boneiru:
Fecha : Djamars awor 12 di novèmber 2019.
Ora : 15:30 or.
Luga : Sala di Korte di Hustisia, Fort Oranje, Bonaire.
P’esei nos ta pidi TUR penshonado ku ta enbolbí den e situashon aki, ku a firma pa sostene e lucha aki i ku por yega, pa akudí na sala di korte di Hustisia, pa por sigui e kaso di aserka.
Boso sostén ta altamente apresiá!
Huntu nos ta logra.


text:
Organisashon
E sekretario insular ta na kabes di e organisashon públiko. E sekretario ta duna sosten na Kolegio Ehekutivo i e ta presidente di e tim di direktorado. E organisashon ta repartí den kuater direktorado. Kada departamento tin un direktor. Huntu ku e sekretario insular e direktornan ta forma e tim di direktorado. E tarea mas importante di e organisashon ta pa prepará i ehekutá desishonnan di Konseho Insular i Kolegio Ehekutivo. Mas òf ménos 340 empleado ta traha na Entidat Públiko Boneiru.
Mira aki bou e organograma di Entidat Públiko Boneiru


text:
Calabas/Kudawecha – Shonnan amante di domino LTE (“Latest Technology”), e fin di siman aki, diasabra 30 di juli cuminsando pa 8’or di anochi, lo ta bay tin otro sambombaso di domino ora e legendarionan di pariba di brug, esta PARIBA LEGENDS DT, crusa bin abou bin topa cu nada menos cu e durisimonan di SERO BLANCO DT n’e unico y mundialmente famoso Domino Square Gardenaya net n’e grens entre Calabas y Kudawecha. Si señores, despues di e hazaña di siman pasa caminda Snor Perez a fungi como “bliksemafleider” wantando tur sla mientras cu resto di su team tabata suta rond, awor otro team grandi di pariba di brug kier bin abou y demostra cu “the best domino” na Aruba ta pariba di brug! Es mas, segun rumornan ta core rond varios integrante di Pariba Legends kiermen cu ya nan a yena aplicacion na DOW pa cambia e nomber dje bario di Sero Blanco pa Sapato Blanco! Algo facil segun nan, c’un minimo na costo, ya cu e abreviacion ariba tur cas lo keda mescos y no tin cu cambia nada na departamento di Post NV.
Un tarea pues shonnan cu no lo ta bay ta facil! Team Sero Blanco ta conoci como un dje ekiponan mas duro den liga y sigur sigur lo haci tur lo posibel pa pone e “legendarionan” di pariba “zing een toontje lager”! No ta prome team cu a yega na Domino Square Garden cu e idea cu ta “White Hill Sweet Bread” nan lo bay come, pa despues keda cu smaak marga den boca y cu cara di burico cu a come wanglo despues di haya sota cerca Team Sero Blanco!
Wel shonnan, diasabra anochi nos lo haya sa ta con ta separa “the men from the boys” aya n’e famoso Domino Square Garden, ora Team Sero Blanco enfrenta Team Pariba Legends! Manera semper, entrada ta completamente gratis, y manera di custumber, durante halftime snacks lo core rond en abundancia y completamente por nada! Bini un bini tur pa wak e candeloso encuentro entre Team Sero Blanco y Team Pariba Legends, diasabra anochi benidero 30 di juli, cuminsando pa 8’or di anochi, aya n’e unico Domino Square Garden na Calabas!


text:
Experto di DWJZ a repasa e cambionan importante cu a logra den COHO
Parlamentario Endy Croes a amplia riba e Openbare Bijeenkomst di diaranson ultimo unda Minister Presidente Evelyn Wever Croes a bin Parlamento cu expertonan riba e tema di COHO y RAFT pa splika tur e cambionan cu a logra wordo hasi unda Aruba y islanan den Reino awor ta mucho mas comfortabel y trankil. Aruba a presta caba 903 miyon di Hulanda y tin riba agenda 180 miyon pa e ultimo kwartal. Nos ta papia di mas di 1000 miyon na 0% di interes.
/// MEP a pidi conseho serca prof.mr. Gerard Hoogers:
Partido MEP desde Juli 2020 a opone fuertemente contra e manera cu e Rijkswetnan aki a wordo presenta. Knops a hise bente riba mesa take it or leave it. Probechando di e momentonan debil cu islanan tabata pasando aden pa rason di e pandemia. MEP mes a pidi un conseho y orientacion di un Professor di Hulanda esta prof.mr. Gerard Hoogers kende ta experto riba tereno estatal. Gerard Hoogers a desbarata e ley manera e tabata presenta por completo. Asina mes Knops a forsa pa laga e ley cana su caminda y a mande pa Raad van State di Hulanda kende a toets e ley aki. Raad van State tambe a desbarata e forma con esaki ta hinka den otro formalmante basicamente riba e mesun puntonan cu MEP tabata reclamendo. Esaki a habri e portanan pa negosacionnan riba un otro nivel cu mas respet pa otro. Asina nos a logra hopi cambionan cu desde Juli 2020 nos tabata bogando pa nan y a logra e progresonan pa nos ta unda nos ta awe.
/// 8 Cambionan di mas importante pa cu COHO:
Carlos Guiamo di DWJZ cu ta experto riba e tereno aki kende a forma parti den e team di negosacion a splika detayadamente e cambionan cu a logra na beneficio di Aruba pa asina suavisa e impacto por completo den comparacion cu lokual Hulanda a propone inicialmente. Primeramente “rol” di Parlamento di Aruba a wordo reinforsa, respeta y ta haña su lugar bek den henter e proceso. Pa cualkier cambio den Landspakket antes esaki por a bay entre Minister di Aruba y Minister di Hulanda solamente. Awor esaki mester pasa Parlamento pa Parlamento wordo scucha. COHO su meta awor a cambia y ta pa “yuda” islanan y “vigila” e procesonan. Parlamento a haña su respet bek unda COHO awor cada 3 luna lo presenta na Parlamento pa duna un update y oportunidad na Parlamento pa hasi pregunta. Otro punto importante ta cu COHO ta e duracion cual ta pa 6 aña despues cu COHO cuminsa opera. Si Aruba ta desea un prolongacion despues di 6 aña Aruba y Hulanda mester bay di acuerdo y esaki mester pasa mediante un Landsverordening den Parlamento. Antes esaki lo a tuma lugar via un Koninklijkbesluit y Aruba nunca mas lo a sali di COHO. COHO no lo por inicia proyectonan independiente banda di gobierno manera anterior si e lo tabata e caso y tampoko COHO por cumpra shares den companianan estatal manera inicialmente tabata proponi den e ley. E parti cu COHO lo por conseha Rijksministerraad pa un of otro cambio den Statuut tambe a wordo bari for di mesa y saca for di e ley salavgaurdiando nos Status Aparte. COHO por traha cu otro organisacionnan internacional pero awor esaki mester ta den palabracion cu Gobierno y atravez di e Plan van aanpak cu gobierno mes ta prepara y aproba. ( Antes COHO lo a traha hasta esaki) pero awor no mas. COHO por duna subsidies pero esaki tambe awor a cambia y ta bira cu esaki mester ta acorda hunto cu gobierno. COHO lo evalua si Aruba por presta plaka y si e prestamo ta “fit” den Landspakket. Esaki tambe a wordo kita y saca for di e ley. Minister di BZK tabata tin e autoridad pa desde Hulanda duna COHO instruccion pa inicia y/of ehecuta proyectonan. Esaki tambe a wordo saca for di e ley. Asina tin hopi cambio awor cu ta faborese e islanan unda cu respet pa otro nos lo traha pa cu reformenan cu ta nesesario pa cu recuperacion di nos economia y nos Aruba Dushi Tera!


text:
Author: rpl
Brigada motoriza di polis cu control di velocidad riba Green Corridor
Dialuna mainta brigada motoriza di polis a eherce un control di velocidad ariba Green Corridor manera tur e dianan ki nan ta bin ta eherce….
Ministerio Publico lo actua strictamente durante crisis di corona
Aruba ta pasando den temponan duro actualmente. Gobierno di Aruba a tuma tur tipo di medida pa stroba e virus di COVID-19 di plama mas…
Relaciona cu e Corona Virus chollernan a bay busca 2 television pa asina nan tambe haya informacion!
Diadomingo atardi a drenta informe di cu lo tin 2 choller ta cana cu 2 flatscreen banda di Martijn Trading, mesora a dirigi patruyanan na…
Cancelacion di Fiesta Movemiento ta Bida
Debi na e ultimo desaroyonan ariba nos isla directiva di Fundacion Movemento ta Bida a dicidi pa pospone nos fiesta “ Back to the Sixties”…
Candela di sushi montona a molestia bisinjanan na Tanki Leendert y Ponton
Diadomingo atardi a drenta informe di un candela cu ta molestia e habitantenan pabao na Tanki Leendert y Ponton, mesora a dirigi un patruya na…
Durante patruya den Koningstraat a bin topa cu e sospechoso di menasa mainta na Seroe Patrishi
Diadomingo merdia durante patruya pasando den Koningstraat polisnan a topa cu e sospechoso di un caso di menasa cu arma na Seroe Patrishi, mesora nan…
Polisnan a bay Seroe Patrishi pa un homber canando cu un cacho y machete den man a menasa hende.
Diadomingo mainta un persona a presenta na un cas y a menasa e habitante di un di e casnan na Seroe Patrishi, mesora a dirigi…
Na Seroe Patrishi polis a captura sospechoso busca pa Justicia pa estafa!
Diadomingo mainta na momento cu polisnan tabata bayendo pa un asistencia na Seroe Patrishi nan a mira un sospechoso busca pa justicia mesora nan a…
Pro-Catedral San Francisco cu un Santo Sacrificio di Misa Live
Diasabra 6’or di atardi y diadomingo 11’or Pro-Catedral San Francisco ta livestream e Santo Sacrificionan di Misa. Por sigui esaki live!
28 Persona total deteni pa violacion di Toque de Queda na e di 8 anochi!
Diasabra anochi a inicia e di 8 anochi di toque de queda na Aruba, batayon di polis riba caya pa controla. Manera bira 9’or ya…


text:
ORANJESTAD – Awe mainta, Corte di Husticia a sigui cu tratamento di e caso penal contra e resto di e grupo di 11 sospechoso haya riba e barco Aressa cu mas cu 5000 kilo di cocaina.
ArubaNative a informa ayera cu 6 sospechoso a presenta caminda Fiscal a exigi pa e capitan Z.D. 15 aña di prison, pa e hefe mecanico M.D. 9 aña di prison y pa e resto di e grupo D.Z., N.M., T.B. y A.M. 12 aña di prison.
Awe mainta e resto di e grupo, e hombernan V.R., N.M., Z.G., V.L., y D.M. nan caso a wordo trata caminda Fiscal a baha pisa riba nan tambe.
Fiscal a bisa Hues cu e lo haci un resumen di loke el a papia Diahuebs. E ta haya cu tin suficiente prueba cu V.R., N.M., Z.G., V.L., y D.M. ta culpable. El a bisa Guarda Costa a haya tip di Marina Colombiano y asina a intercepta e barco Aserra. Den cuarto di machine a haya den un tanki e 211 bultonan y cada un tabata yena cu pakinan di cocaina. E grupo tabata abordo di e barco. Fiscal a mustra riba declaracion di e sospechoso M.D. kende a bisa con tur cos a sosode. Nan tur tabata sa di e traficacion di droga y a haci esaki pasobra nan tin debenan pa paga. Tabatin discusion cu e capitan Z.D. pasobra promer a palabra di trafica 1 Ton pero despues esaki a bira 5 Ton.
Pa cu e castigo, Fiscal a bisa cu e ta tene cuenta ta promer biaha cu nan ta cay sera. El a bisa cu ta promer biaha cu tin un caso di 5000 kilo di cocaina. Tabatin caso di 3000 kilo. Fiscal despues a bisa Hues cu e ta exigi 12 aña di prison pa tur cinco sospechoso.


text:
Eleccion 2021, Un aña pasa CU BO ARUBA TA AVANSA
Cu e slogan aki partido MEP a bay eleccion 2021. Lider di partido Evelyn Wever-Croes a lidera un ekipo di candidatonan representando experiencia y cara nobo, tur cu un base social democrata solido. Candidatonan cu e pasion pa haci e diferencia, pa Aruba por avansa.
Y e resultado di Eleccion 2021 a duna partido MEP e mandato un biaha mas. 20.701 voto y asina MEP a bira e partido mas grandi un biaha mas.
Apesar cu Partido MEP no a crece den voto, e partido a mantene su 9 asientonan, y lider di partido MEP señora Evelyn Wever-Croes a ricibi confiansa di 7.518 votado, haciendo e VOTEGETTER di Eleccion 2021.
E partido di dos mas grandi, AVP, a saca 18.348 y a cay di 9 pa 7 asiento.
Partido MEP despues di eleccion a drenta den e etapa di formacion cu partido RAIZ, cu a saca 2 asiento den Eleccion 2021.
Den e aña tras di lomba, e prome 3 lunanan partidonan MEP y RAIZ a traha riba formacion di un gobierno nobo. Nan a delibera cu mas di 100 stakeholder, den tur transparencia. Cada stakeholder a duna un declaracion den conferencia di prensa despues di nan reunion y asina henter comunidad por a sigui e proceso di formacion.
E gobierno nobo, Gabinete Wever-Croes 2, a huramenta dia 20 di september 2021.
Den e 9 lunanan cu a sigui, e 8 ministernan di Gabinete Wever-Croes 2, a enfrenta reto tras di reto, mientras mes momento tras riba un vision pa Aruba por avansa. Saliendo di e pandemia tur esfuerso ta dirigi riba recuperacion economico y financiero di nos pais. Mes momento organisa y ordena con e desaroyo mester ta, treciendo desaroyo den balance cu medio ambiente.
Bou Gabinete Wever-Croes 2, Aruba a cuminsa sali di e pandemia, pero awor ta wordo menasa pa e guera di Ukraina cu a causa inflacion den henter mundo. Aruba no ta un excepcion. Prijs di gasolin y crudo a aumenta drasticamente den tur pais, na Aruba tambe. Y esaki ta trece mas reto cu ne.
Di otro banda Gabinete Wever-Croes 2 ta brindando perspectiva tambe. Tin hopi cupo di trabou nobo den sector hotelero y di construccion. Esnan cu ta traha den Gobierno y esnan cu ta traha den fundacionnan social cu ta haya subsidio di Gobierno, nan tin perspectiva cu lo haya aumento di salario cu 5% entrante otro luna. E relacion cu Hulanda ta hopi mas miho y e caminda a habri pa un otro alternativa pa e ley di reino COHO.
Partido MEP a compromete cu lo traha pa Aruba avansa y cada integrante di partido ta haciendo su maximo esfuerso pa logra esaki, apesar di tur e retonan cu ta crusa den nan caminda. Partido MEP ta gradici tur sostenedo y henter e pueblo di Aruba pa e confiansa. Nos lo no defrauda e confiansa aki!


text:
HOBEN D.K. (21) KU A KOUSE E AKSIDENTE KAMINDA 2 PERSONA A PERDE NAN BIDA YA KABA A SERA PONE DEN LIBERTAD DEN MENOS KU 24 ORA.
Manera nos a publiká anteriormente, durante oranan di mainta tabata tin un aksidente hopi lamentabel a tuma lugá na momentu ku pa ekseso di velosldat e hoben D.K. (21) a pèrdè kòntròl riba su stür i a kousa un aksidente ku tabata tin dos (2) morto komo konsekuensia. Emanuel C. Martina (68) i Chrisphonte Decopin (53) a fayesé tragikamente debí na e impakto fuerte ku a asta pone nan kurpa resultá den kurá di un kas.
Shofur di e vehikulo ku a kousa e aksidente tragiko aki, D.K., a keda detené durante oranan di mèrdia i ya ta den libertat pendiente investigashon di Departamentu di Trafiko. Pues e hoben shofur ku ta responsabel pa morto di dos persona ku tabata laborá kantu di nos kareteranan ta den libertat den menos ku 24 ora despues di a okashoná e aksidente.
Pas na alma di e defuntunan i hopi forsa na famianan


text:
Share this on WhatsApp
Tur hende sa of por imagina, cu e perdida di un ser keri ta un experiencia sumamente tragico. E ta trece cune un periodo di tristesa profundo (grief), kisas acompaña pa otro sentimientonan manera ansiedad y e deseo pa rebiba momentonan cu a wordo comparti cu e persona cu ya no tey mas. Hopi ta bisa cu e unico cos cu ta parce di yuda temporalmente, ta yora. Familiarnan di esnan cu ta pasando den un temporada dificil asina, hopi bes ta bira preocupa y hasta desespera, pensando cu e persona lo por cay den depresion y kisas cuminsa pensa pa suicida su mes. Ta importante pa sa si tin motibo pa ta alarma of no.
Si abo (of un ser keri) ta sufri di tristesa profundo (p.e. a causa di rouw verwerking) e sintomanan cu bo por tin, ta entre otro lo siguiente:
- Tristesa, desesperacion, rouw
- Cansancio of falta di energia
- Lagrimanan
- Perde apetit
- Dificultad pa drumi
- Dificultad pa concentra
- Deseo di rebiba momentonan alegre y tristo
- Sintibo culpabel (principalmente si abo ta sinti cu bo por a evita e perdida/morto di e persona)
Den caso di depresion algun sintomanan por ta mescos, acompaña pa un of mas sintomanan mas grave, manera entre otro:
- Sinti cu bo no ta bal nada
- Sinti’bo culpabel den forma excesivo
- Pensa riba suicidio
- Auto-estima sumamente abou
- Sinti cu bo no tin forza pa sigui
- Sinti cu bo no por yuda bo mes
- Sinti’bo agita
- Perde interes den actividadnan placentero
- Cansancio excesivo
Ta importante pa esnan cu ta demostra sintomanan di tristesa profundo pa un periodo di mas o menos 6 siman, of ta demostra un of mas di e sintomanan mas grave, menciona ultimo, ta consciente cu esaki por ta un caso di depresion cu ta rekeri ayudo profesional. Rouw tin su motibo, tin un perdida pa deal cun’e, y e intensidad y duracion ta diferente pa cada persona. Pero sa presenta casonan di hendenan cu ta sinti nan mes hopi ‘down’ pero no por menciona un motibo concreto. Nan ta gewoon bisa nan ta sinti ‘laf’, ‘sin smaak’ etc. Si un ser keri ta bisa esaki y ta cuminsa isola su mes for di famia y amigonan, esaki ta un red flag pa investiga mas leu.
… sa presenta casonan di hendenan cu ta sinti nan mes hopi ‘down’ pero no por menciona un motibo concreto.”
Pero corda cu diagnostico di malesa mental ta algo hopi serio y complica, cu por tin consecuencianan fatal. Den caso di duda, bishita bo dokter di cas. Evita di hunga pa dokter of di medica bo mes. Como grief & bereavement counselor & coach, ami mes no ta trata hende cu depresion. Esaki ta wordo haci door di un psicologo cu lo aplica un forma di terapia adecuado pa yuda’bo cu esaki. Mi trabou ta encera trata esnan cu tristesa profundo a base di un causa concreto, manera perdida di un ser keri door di morto of terminacion di un relacion.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Oranjestad, 15 di maart 2022 – Durante fin di siman a tuma lugar e bautismo di e uniform nobo di e ekipo di coremento ‘Train Hard Race Easy’ patronisa door di Aruba Bank.
Train Hard Race Easy ta consisti di 28 atleta di cual varios ta den top ranking den nan categoria den e deporte di coremento na Aruba.
Varios di nan atletanan a viaha pa competi durante e famoso Miami Marathon cu a tuma lugar den februari. E ekipo a haci un tremendo trabao den e Tropical 5k race unda 2124 coredo a participa y atletanan di Train Hard Race Easy a logra bolbe Aruba cu 6 premio.
Aruba Bank como banco cu ta sostene deporte ta mira e potencial y ta sostene e dedicacion di e atletanan na deporte y nan bienestar fisico. Sra. Tamara Waldron, Marketing y PR Manager di Aruba Bank tawata tey presente pa e bautismo y a desea e team completo hopi exito pa e resto di 2022 den nomber di Aruba Bank.


text:
KOMUNIKADO DI KUERPO POLISIAL KÒRSOU Aksidente ku quad na Koral Tabak
KOMUNIKADO DI PRENSA 502 / 2020
20 desèmber 2020
Aksidente ku quad na Koral Tabak
Departamentu di Komunikashon i Prevenshon
Página 1
KUERPO POLISIAL KÒRSOU
Telefòn: 866-6150 • 866-6152 • 866-6153 •
866-6154 • 866-6156 • 866-6158 •
E-mail: pr.polis@polis.cw
Wèpsait: http://www.polis.cw
Facebook : Korps Politie Curaçao
Adrès: Winston Churchillweg z/n • Willemstad • Curaçao
SIRBI I PROTEHÁ
Djadumingu 20 di desèmber alrededor di 10.31’or, Sentral di Polis a risibí informashon ku
un dama ku tabata den un grupo di algun persona mas riba quad, lo a aksidentá den mondi
den área di Koral Tabak.
Mesora a dirigí un unidat na e sitio, huntu ku ambulans i brantwer.
Debí ku no por a lokalisá e víktima na promé instante, a pidi tambe presensia di helikòpter
di Wardakosta, pa a yuda den e búskeda.
Na momentu ku a topa ku e dama ku a aksidentá, a transport’é pa e pista na Koral Tabak, di
unda el a wòrdu hibá ku ambulans pa C.M.C.
E tabata keha di dolónan interno i tabatin raspu na diferente parti di su kurpa.


text:
Siman pasa a tuma lugar un seminario na universidad di Aruba, unda a presenta resultado di un investigacion bao di mucha y hoben di nos scolnan, pa sondea e ambiente cu nan ta biba aden, kico ta e reto y menazanan cu nan ta experimenta, etc. Pa motibo di e pandemia a dura te awor pa por presenta e resultado, y esnan presente tabata di acuerdo cu esaki ta e tipo di informacion cu ta necesario pa apoya maneho structural, pa crea un base mas sigur pa e generacion nobo lanta aden. E investigacion por a tuma lugar danki na e cooperacion di e fundacionnan cu ta dirigi enseñanza, algo indispensable, pero no ta kita cu e trabao aki ta algo cu ta abarca mas cu e scolnan. Ta necesario contempla henter e ambiente, na cas, na scol y riba caya, den cual nos hubentud mester di guia y acompañamento. Presencia di e mandatario nobo encarga cu husticia y asunto social a conduci na un compromiso di su banda di incorpora e trabao haci den su maneho y, importante, percura tambe pa duna continuacion na e tipo di investigacion aki. Pasobra, aunke e audiencia tabata agrablemente sorprendi pa e trabao haci, inmediatamente esnan cu tabata presente a realiza cu esaki tabata apenas un estudio âpilotoâ cu tin sentido solamente si e por sirbi como âbaseline studyâ pa un estudio mas amplio, y ademas continuo. A keda bon cla cu no por djis haci tur e esfuerzo, ricibi elogio y aplauso di tur banda y seguidamente laga e asunto te ey…
Dedica recurso caro y scars na e tipo di investigacion aki ta solamente responsable si di berdad e datonan ta haya uso y cu e monitoreo continuo a traves di tempo por indica tambe si e medidanan cu eventualmente a tuma tabatin e efecto desea. Tur esaki por zona masha logico pero den nos cultura gubernamental te awe investigacion dirigi na orienta y evalua trabao haci no a crea mucho raiz ainda. Pues den e caso aki, si di berdad logra un maneho permanente, cu ta haci uso di informacion procedente di investigacion periodico structura, esaki tambe lo tin su efecto riba otro terenonan gubernamental unda mester investigacion di e caracter aki.
Sin embargo, en general informacion pa sustenta maneho no ta bin necesariamente di investigacion haci explicitamente cu cierto obhetivo, manera cu a haci den e caso describi aki. Hopi informacion, riba un sinfin di tereno, ta ser acumula caba pa diferente instancia gubernamental, cu ta haci esaki pasobra ta nan tarea, hopi biaha describi den e leynan cu e departamento mester implementa y supervisa. E problema grandi ta cu den e actual cultura gubernamental tin un afan pa mantene informacion como confidencial y cu no ta divulga nada, ni na otro instancia, a menos cu tin un âvisto buenoâ di e mandatario encarga. Ta necesario pa trece un cambio den e manera di pensa aki, cu no ta na fabor di nos propio desaroyo. Trabao gubernamental riba un cierto tereno por beneficia di informacion di un otro entidad gubernamental, cu tin e informacion pero no tin un maneho desaroya con y bao ki condicion, otro instancianan gubernamental y semi-gubernamental por haya acceso na informacion. Banda di esaki ta necesario tambe pa desaroya un maneho pa loke ta informacion cu a base periodico por bay pa publico en general y pa medionan di comunicacion.
Tur esaki lo parce masha logico pa hopi di nos, pero e realidad ta otro. Tin hasta entidadnan gubernamental cu no ta cumpli cu nan obligacion legal, tin biaha hasta bao tratado internacional, di duna informacion na publico tocante nan trabao relaciona cu e tratadonan referi. Nos sa cu tin esnan cu ta mustra riba e ley bao di cual gobierno mester duna e documentonan cu un ciudadano ta pidi (Landsverordening Openbaarheid van Bestuur; LOB). Esey ta berdad pero no ta toca e tipo di informacion cu nos ta atende aki. E diferencia ta cu e tarea general informativo cu gobierno tin ta haci cu cierto informacion mester sali pa publico regularmente y ademas ta exigi cierto preparacion den forma di tabel o grafico pa haci esaki mas accesible. Pa haci esey mester tin personal cu training adecua y nos no ta convenci cu tur departamento tin e personal ey pa haci e trabao.
Pero, promer cu tur cos, mester tin un actitud positivo dirigi na duna informacion, dentro di e aparato y den comunidad. Ta parce facil pa bisa cu nan mester âopen upâ pero e temor cu cosnan negativo tambe ta haya nan caminda pa publicidad ta haci cu den hopi caso ta opta pa no duna nada. Pero esey no por keda asina, y esey pa un motibo masha obvio: nos ta un pais den problema, y pa resolve nos problemanan nos mester siña conoce nos realidad, den tur su facetanan. Nos mester sa kico ta bon, pa nos no benta esey afor den e proceso. Nos mester sa di e cosnan malo, pasobra ta esey nos mester mehora. E maneho hiba te awor a haci cu awor cu COHO a bin, ta resulta cu hopi informacion basico simplemente no tâey. Nos ta contento cu gobierno ta bisa di ta pone transparencia na promer lugar. Esey ta absolutamente necesario, pero en general, no riba un âneed to know basisâ cu gobierno ta elegi pa nos.


text:
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Si mas y mas ta focus riba e importancia di norma y balornan sano con nos por permiti weganan unda e hungado ta haja punto pa tortura su adversario y peg’e na candela. Esaki ta sosode den e wega Postal. Hopi hende ta papia di ‘violencia sin sentido’ y toch ta permiti nan jiu hunga weganan jen di violencia. Laga nos realisa cu un mucha no semper por diferencia entre fantasia y realidad. Weganan di computer no ta asina inocente. Tin hopi elemento robes den nan.
Continue reading ““Weganan di computer no ta asina inocente!””
“Weganan di computer no ta asina inocente!”
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Bon pa tur major cu stima nan jiu sa…
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Si mas y mas ta focus riba e importancia di norma y balornan sano con nos por permiti weganan unda e hungado ta haja punto pa tortura su adversario y peg’e na candela. Esaki ta sosode den e wega Postal. Hopi hende ta papia di ‘violencia sin sentido’ y toch ta permiti nan jiu hunga weganan jen di violencia. Laga nos realisa cu un mucha no semper por diferencia entre fantasia y realidad. Weganan di computer no ta asina inocente. Tin hopi elemento robes den nan.


text:
WILLEMSTAD — Liga MCB Promé Divishon a kontinuá den wikènt tras di lomba ku e partidonan di e buèlta di 4 den Stadion Ergilio Hato. Riba djabièrnè tabata e ekipo di Centro Dominguito ku a enfrentá e ekipo di Hubentut Fortuna. Akinan tabata Centro Dominguito ku a e promé dos puntonan di e buèlta di 4 derotando Hubentut Fortuna ku skor di 3-1. Pa Centro Dominguito e golnan a keda anotá pa; Joel Victoria, Ashar Bernardus i Steward Sambo. Mientras ku e úniko di Hubentut Fortuna a keda anotá pa Tyrone Maria
Djasabra e buèlta di 4 a kontinuá ku e partido entre Centro Barber i Victory Boys. Akinan tabata Centro Barber ku a logra e tres puntonan despues di a derota Victory Boys ku skor di 3-1. Pa Barber, dos gol a keda anotá pa Jurensley Martina i unu pa Geryon Alberto. E gol di Victory Boys a keda anotá pa Raylison Lindo.


text:
WILLEMSTAD — Despues di un tremendo kampionato aña pasa, FFK i MCB ta anunsiá e gran apertura di Liga MCB Promé Divishon ku ta tuma lugá djadumingu, 6 di mart benidero den Stadion Ergilio Hato (SDK) 6or di atardi.
E dos ekiponan ku lo mira akshon den e gran apertura di Liga MCB Promé Divishon lo ta e ekipo kampion di Liga MCB Promé Divishon 2015, Centro Dominguito i e ekipo di Jong Colombia.
E aña aki Liga MCB ta wòrdu dediká na e siguiente baluartenan; Sr. Ruben Brandborg (èks hungadó), Sr. Edgar Meulens (èks hungadó), Wilbert Martijn (èks hungadó), Sr. Keneth Brigitha (rèfri) i Sr. Erwin Rekondi (eks dirigente). E persona nan aki ta tin un kontribushon enorme na e desaroyo di e deporte rei, futbòl. P’esei nan lo wòrdu homenagiá i FFK lo dediká e kampionato di e aña aki na nan.
Porta nan lo ta habri for di 4or di atardi i karchinan lo ta optenibel na lokèt di FFK promé ku wega. E entrada pa e wega di apertura ta kosta 10 florin pa adulto miéntras mucha te ku 12 aña i 60+ ta kosta fl.5,- i animashon musikal lo ta na enkargo di DJ Bradley.
Karchinan adelantá lo ta optenibel for di djaluna 29 di febrüari na ofisina di FFK bou di ora di ofisina òf serka hungadónan di Centro Dominguito i Jong Colombia.
Un yamada ta bai na henter e pueblo di Kòrsou pa asistí na e gran apertura di Liga MCB Promé Divishon ku ta ranka sali 6 di mart próksimo. Bin pasa un ratu ameno den kompania di bo famia i disfrutá di bo deporte preferí e deporte rei, futbòl.


text:
E sindicatonan SADA, SEPPA, SIMAR, SPA y TOPA a manda un carta pa gobierno, riba e pago di reparatietoeslag di 1918 florin pa final di augustus 2022.
Entrante mei 2020, e ambtenaarnan ta confronta un recorte salarial di 12.6% y entrante juli 2022 ta tuma luga un reduccion di 5%. Esaki ta nifica cu e salario basico a bolbe na su nivel original. E parti restante di 7.6%, ainda mester paga. Gobierno a informa n’e medionan di comunicacion cu e parti restante lo ta inclui den e presupuesto di 2023, loke no ta aceptabel y aproba p’e miembronan di sindicato.
Ta p’e motibo aki mes, e sindicatonan a sinta hunto y diabierna anochi a bin dilanti y indica cu prome minister a contesta. Aunke segun Josephine Albertus (SIMAR), a menciona cu e mandatario a indica cu ainda cos ta preta. “Dicon na un momento cos ta bon, y ora veld exigi pa nan placa, cos no ta bon.”
Mirando cu gobierno a anuncia cu turismo ta bayendo bon, a asumi cu cos en berdad ta bayendo bon, nan tin fondo y por paga e suma di e ambtenaarnan y e gelijkgesteldennan 100%.
Esaki ta mustra con gobierno ta perde su credibilidad, Albertus a menciona.
Pa mayor cobertura lesa TREMPAN.


text:
Despues di e anochi ‘Pensando riba Bida’ durante cua a presenta e projecto ‘Comprondiendo Bida’ hopi hende a pidi pa organisa un actividad unda por profundisa mas riba e temanan cu a bin padilanti. Pa e motibo aki lo organisa un workshop cu e tema ‘Comprondiendo y Birando e Cambio den Bida’.
E anochi aki lo concentra riba 3 tema cu ta ‘Amor, kico e ta?’, ‘Tips pa un sonjo saludable’ y ‘Cuminda y Calidad di Bida’. E prome tema ‘Amor, kico e ta?’ lo ta na encargo di Belquis Moreu y Ingrid Werleman. Lo trata amor como actitud basico den bida y atraves di historia di e ultimo 200 anja mira dicon nos a perde e coneccion cu nos tabatin cu bida den su totalidad.
Industrisalicacion y e forma con nos a organisa nos sociedadnan tin hopi di hasi cu esaki. E la crea un hende cu a aleha di su ambiente directo, di su trabou y su coneccion civico. Asina e hende a bira cada biaha mas individualista. Importante ta pa nos realisa esaki y hasi un intento hunto pa hasi contacto cu e coneccion aki di nobo. Esaki ta podise un di e poco forma pa restablese nos contacto cu bida y …amor den tur area di nos bida. Amor pa pareja, di mes, pero tambe amor pa nos famia, pa nos pais y mundo. Y hopi importante amor pa bo mes, con pa descubri bo cualidadnan, bo balor propio. Con pa laga nan traha pa bo y biba e bida di cua bo ta sonja, pero diep den bo mes podise ta haja cu bo no merece? Pakico bo ta sabotea bo mes y bo sernan rond. Con pa laga bay e pensamento y custumbernan bieuw cu ta stroba pa bira e hende cu nos kier ta? Ban pensa un rato riba nos trabou y con nos por hinca mas amor y dedicacion colegial den e oranan cu nos ta pasa na trabou. Con nos por juda nos prohimo cu ta den dolor cu accionnan simpel? Lo trese e tema aki den un forma unda e publico tambe ta participa y lo bay cas ful gecharge pa ‘ta e cambio cu nan ta desea den bida’.
Giovanna Fijn di Beauty with Style lo trese ‘Tips pa un sonjo saludable’ unda lo papia riba aroma terapia y su influencia positivo den nos famia. Ora nos no por drumi, ora nos tin stress, nos jiunan tin miedo… kico nos por hasi cu aroma natural?
Un conclucion importante di e prome anochi ta e influencia grandi di e cuminda cu nos ta come y su efecto riba hopi cos den nos bida, p.e. e forma con nos ta come… dilanti un television of hunto na mesa? Con hopi nos ta combina cuminda cu movecion? Nos ta duna atencion na cuanto nutricion tin den nos cuminda? Tur esakinan ta punto cu Dr. Viana ta contesta den un presentacion riba ‘Cuminda y Calidad di Bida’. Kico cuminda tin di hasi cu un bida balancea, cu violencia of harmonia, cu bo mente, cu obesidad y stress? Cosnan pa pensa ariba.
Lo bira un workshop pa pensa riba bida y focus riba accion. Determina con nos kier pa nos bida, famia y pais ta y con nos por logra esaki cu cambionan podise chikito, pero significativo.
E workshop ta tuma lugar diahuebs, 26 mei, di 7.30 te 9.30 anochi. Pa cubri e gastonan ta pidi un contribucion chikito di 20 florin y pa pareja esaki ta 30 florin pa 2 persona. E workshop ta tuma lugar na den e bunita centro ‘Spirit of Aruba’, Ierlandstraat 22, Eagle. Tel. 588 9551. Desde diasabra 21 di mei, 10 or por cumpra carchi eynan tambe of jama 741 3300 pa reserva esun di bo.
Por inscribi na tel. 741 3300 of via ingridwerleman@gmail.com of via nos contact formulier.


text:
China
China (na chines mandarin: Zhōngguó), ofisialmente e Republika di Pueblo di China (RPC), ta un pais den e kontinente Asia. Kapital di China ta Bejing. China ta e pais mas poblá na mundu, ku mas ku 1.3 bion habitante. Tambe e ta e di tres pais mas grandi den area geografiko, kubriendo mas ku 9.6 mion kilometer kuadrá.
E pais tin un sistema politiko di un partido, kual ta e Partido Komunista di China y ku tin mando over di tur provinsia, region outonomo i munisipio di China. Tambe e RPC ta pretende di tin kontrol riba Taiwan i ta mantene e posishon ku e ta e di 23 provinsia di e pais. Ounke no a resolbe e Guera Sivil Chines ainda.
Historia[editá | editá fuente]
Pa hopi siglo China tabata na kabes di mundu ku su inovashonnan teknologiko manera e invenshon di papel i polvo durante siglo 9 i 10 despues di Kristu.[1][2]
Despues di e siglo 19 e pais a keda involvi den hopi guera sivil kousá pa malkontentu ku e emperadornan chines. Nan mando tabata kousa hopi pobresa i hamber den e pais. Despues di e Guera Mundial II e partido komunista bou di mando di Mao Zedong a establese un sistema sosialista outokrátiko ku a tene China independiente i a establese kontrol estrikto riba hende su bida diario, kousando morto di miones di hende.
Desde 1978 e susesornan di Mao a implementá reformashon di e ekonomia, i pa aña 2000 e exportashon a subi kuater biaha mas haltu, pa mayoria di e poblashon bida a mehora anto a bin mas libertat.[3]


text:
Dia tres di desèmber próksimo mester tuma lugá e revancha entre Miguel Cotto i Antonio Margarito na Madison Square Garden New York. For di dia 19 di sèptèmber e promoshon pa e pelea aki a kuminsá i a hiba kuné ku tur karchi pa e pelea aki ta serka di kaba. Tur fanátiko di bòkseo a keda straña e siman aki ora e Komishon Atlétiko di Estado New York a anunsiá ku nan lo no lisensia Margarito pa bringa na New York.
E motibu dikon nan no ke lisensia Margarito ta pa un leshon ku Margarito a haña na su wowo drechi, aña pasa den e pelea kontra Manny Pacquiao. Den un reunion e Komishon Atlétiko di Estado New York a yega na un akuerdo ku nan lo lisensia Margarito si e bin New York pa un eksamen mediko ku un dokter di nan eskoho.
Esaki a sosodé i djaluna ku a pasa ei Margarito a biaha for di kaminda e ta train na Mexico City pa New York. Mesora e ora ei e Komishon Atlétiko di Estado New York a pone un reunion riba agènda pa awe djamars kaminda nan lo presentá e konklushon di e eksamen médiko. Den e deliberashon di e Komishon Atlétiko di Estado New York nan a konkluí ku Margarito a pasa e eksamen médiko i konsekuentemente ta keda lisensia pa bringa na New York.
E promotor di e pelea Bob Arum tabata wanta su kurason pa e desishon di e Komishon Atlétiko di Estado New York. E motibu di esaki ta paso aunke Arum tabata tin otro sitio nan disponibel pa e pelea tuma lugá, awe Cotto a duna di konosé ku e no ta bringa niun otro kaminda ku no ta na New York.
“Mi a firma pa e pelea aki tuma lugá na New York. Mi no a firma pa bringa niun otro kaminda. Mi ke bringa na New York. Mi no ta bai presentá mi mes na niun otro komishon di estado ku no ta di New York.”
“No ta kuestion di duna bentaha na niun hende. Ta kuestion di hasi loke ta korekto i esei ta bringa na New York”, Cotto a sigui bisa.


text:
WILLEMSTAD — Ku partisipashon di no ménos ku 24 tim di sòftbòl slowpitch ta start djabièrnè 20 di febrüari na parke di Pichingolo den Buena Vista un torneo di sòftbòl slowpitch.
E torneo aki ta karga e nòmber di “Best of the best Tournament 2015”.
Lo tin 5 diferente kategoria. Maskulino, Maskulino Sosial, Mucha Muhé, Modified i Liga-50. Den maskulino lo partisipá: MCB, Coca Cola/Licores Maduro, Sulca i SBAB. Den maskulino sosial: UOC, Petro, Polis, CIS, Ernst & Young, SVB, UOC2 i Pinnacle.
Den mucha muhé: MCB, UAC, UOC i GBST. Den modified: CRT, Brievengat Boys, X-Treme i Thrillers. Den Liga-50: Catpower, Jaws, Los Amigos i Ban Serio.
E weganan pa djabièrnè 20 di febrüari: 7.30 pm: Mucha Muhé: MCB vs GBST, 9or: SVB vs Pinnacle (Sosial Maskulino).
Djasabra 21 di febrüari lo tin 7 wega kuminsando for di 10or di mainta. E último wega ta anochi 7or.
Djadumingu tambe tin 7 wega kuminsando for di 10or di mainta i finalisando ku e último wega 7or di anochi. Tur amante di sòftbòl slowpitch i di bon ambiente ta kordialmente invitá.
Lo tin un bar i kushina bon surti. Pichingolo ta preparando pa su tremendo BBQ di dia 7 di mart. Lo por haña karchi na parke.


text:
WILLEMSTAD — ‘Alleen Jij Bepaalt(AJB)’ ta un proyekto inisiá aña pasá dor di Fundashon Desaroyo Deportivo Kòrsou (FDDK) huntu ku su partnernan Ministerio di Hustisia di Kòrsou, Ministerio di Hustisia di Hulanda i Fundashon Bon Intenshon ku ta duna 20 hóben e oportunidat pa praktiká e deporte di basketbòl tra’i mèrdia na skol mes, unabes nan terminá nan debernan eskolar bou di guia di Montaña Spartans/FDDK pa e temporada eskolar 2015-2016.
‘Ami, mi mes i mi logronan’ a inisiá na St. Jozef VSBO. Ku e proyekto aki, por a nota kambionan positivo den komportashon di e hóbennan i tambe a mira e estímulo pa hasi deporte tantu dor di nan mes komo esnan rondó di nan. Miéntras tantu e desishon a keda tumá pa alargá e proyekto na VSBO St. Jozef bou di guia di Montaña Spartans/FDDK pa aña eskolar 2016-2017.
Djaweps último, e pelotero yu di Kòrsou Kenley Jansen, representá pa su ruman Verney Jansen, a hasi donashon di bala na AJB, gesto pa kua FDDK ta sumamente gradisí p’e. E akto aki ta un muestra ku nos tur huntu lo logra muchu mas pa nos deporte aki na Kòrsou i mas ku klaro nos hóbennan en partikular.


text:
Services & Activities
- Pakete di cuminda Food baskets
- Pakete di sosten- Aid baskets
- Pan tres biaha pa siman ( Dialuna-Diaranson-Diabierna horario: 9.00 am-1.00pm) Pa cliente nan na Oranjestad. Weekly bread hand out (Monday-Wednesday-Friday Oranjestad and Tuesday -Thursday San Nicolas)
- Paña y articulonan di cas pa clientenan registra. Clothing and household articles.
- Guia personal di trahadornan social. Personal guidance from Social Workers
- Trayecto di participacion. Clientenan ta participa den trabao boluntario na FPNC pa di e forma aki crea estimulo personal y combati isolacion. Participation trajectories in which clients volunteer with the foundation in order to stimulate their social skills and fight social isolation.
- Un programa di re-integracion di clientenan cu e meta di e programa aki ta pa sostene e cliente pa alcansa su independencia financiero mas pronto posibel pa medio di training, coaching y guia personal den cual tin hopi atencion pa talentonan personal, actitud, cooperacion y responsabilidad propio. Re-integration program with the purpose of stimulating clients towards financial independence through job training courses or workshops, personal guidance with the focus on personal personal growth professional developmsent.
- Trayecto di enseñanza y labor pa logra nan propio independencia financiero. Workshops based on guidance of responsible financial management.
- Den un tayer social clientennan lo labora y alabes sinja/ practica diferente ofishi basa riba nan mesun talento y competencianan. Di e forma aki aumenta nan posibilidadnan riba mercado laboral como tambe nan independencia laboral. Personal qualities and abilities courses based on career development using personal talents. This way we can expand career development possibilities of our clients to get back on to the labor market.
Events / Projects
Cumpleañero Contento
Back to School
Meal Packaging Event
Pasco ta jega na bo porta (Christmas Event)
Affiliations – Friends of FPNC
FPNC mission is to help to most vulnerable families. In order to do that we need friends to help us get to these families. instancianan Amigo di FPNC / Friends of FPNC are NGO’s, Government departments and other local particular initiatives that have a collaboration with FPNC, referring their clients.
- Adopt an Addict
- Aliansa Nobo
- Bureau Slachtofferhulp
- Bureau Sostenemi
- CAA
- Caritas Aruba
- CEDEHM
- Centro Playa Pabao
- Colegio EPI
- Consulado Venezolano
- Cruz Cora
- Dienst Publieke Scholen (DPL)
- Diferente scolnan
- Directie Sociale Zaken/DAS
- Directie Voogdijraad
- DPL (Departemento di Progreso Laboral)
- Drs.Y.N Morales-Thuis Huisarts
- EPB Hato
- EPB San Nicolas
- HIAS Aruba
- F.M.A.A.
- FAVI
- FBBG (Fundacion Biba Bou Guia)
- FCCA
- FHMD (Fundacion hende muhe den dificultad)
- Fundacion Ban uni man pa cria nos muchanan
- Fundacion Dominicana Arubanse Juan Pablo Duarte
- Fundacion Pa Nos Muchanan
- Fundacion Family First
- Fundacion Guia Mi
- Hope Foundation
- H.O.Hospitaal
- Imsan
- MDC (Multi Disciplinaire Centrum)
- Ministerie Sociale Zaken
- Misa Sta. Teresita San Nicolas
- Operation Christmas Child Samaritan’s Purse
- Pychological Education
- Reclassering
- Respaldo
- SPD- (Sociaal Psychiatrische Dienst)
- Stichting Eliezer
- Stichting Hoodchamps
- SVGA (st. verstandelijk gehandicapten Aruba)
- Universidad di Aruba
- WGK (Stichting Wit Gele Kruis)
- YMCA


text:
ORANJESTAD — Un rato pasa Hues a dicta sentencia den e caso sumario cu Claudius Philips a cuminsa contra Daury Rodriguez pa difamacion.
Hues ta haya cu inhustamente Daury a tacha bon nomber y honor di Claudius pa yam’e pedofile. Hues a ordena Daury pa dentro 24 ora e mester kita loke el a publica riba facebook y cu e mester rectifica. Pa cada dia cu Daury keda sin cumpli e mester paga 500 florin na daño te un maximo di 25 Mil Florin.
Claudius Philips a gana su caso, Hues a ordena Daury pa rectifica
ORANJESTAD — Un rato pasa Hues a dicta sentencia den e caso sumario cu Claudius Philips a cuminsa contra Daury Rodriguez pa difamacion.


text:
Rond mundo ta conmemora e fecha di 6 di april como e ‘Dia Mundial di Actividad Fisico’ y dia
7 di april como e “Dia Mundial di Salud”. Instituto Biba Saludabel y Activo, IBiSA hunto cu
Fundacion Movemiento ta Bida ta organisa un serie di actividad pa celebra e fechanan y pa
conscientisa comunidad di Aruba riba e importancia cu movecion tin pa e salud humano.
Durante un conferencia di prensa cu a tuma lugar na oficina principal di IBiSA, a duna un relato
di e diferente actividad cu ta wordo organisa.
Directora di IBiSA sra. Monique van Embden, a elabora riba e tema principal cu e
organisacionnan mundial ta enfoca ariba. Pa aña 2015 esaki ta “ Inactividad ta enfermedad,
actividad fisico ta salud”. Den su presentacion sra. van Embden a enfatisa cu e falta di actividad
fisico ta un factor di risico importante pa haya malesanan cronico, manera cancer, diabetes y
malesanan di curason y ader. A keda demostra cu e hecho di haci actividad fisico riba un base
regular, ta wordo asocia cu un cantidad di beneficio fisico, social, economico y mental. Pa cual
IBiSA como instituto cu ta promove un estilo di bida saludabel y activo ta un ehempel den
organisa diferente actividad pa promove movecion y salud. Tin un serie di actividad prepara pa
comunidad y publico den e proximo dianan, mientras cu IBiSA mes ta organisa un speurtocht
specialmente pa su ‘stakeholders’ manera Departamento di Salubridad Publico, Wit Gele Kruis,
SVB, AZV, HAVA, HOH y ImSan, di cual nan tin cu forma grupo di 5 persona pa participa. E
speurtocht pa ‘stakeholders’ ta tuma lugar dialuna dia 13 di april 2015.
Pa Fundacion Movemiento ta Bida a hiba palabra su president, sr. Rudy Leysner cu na su turno a
splica di e actividad cu ta bay tuma lugar riba Plaza Betico Croes diasabra dia 11 di april 2015. E
dia aki ta bay concentra for di 6’or di atardi te cu 10’or di anochi den un actividad di “ARUBA
BAN MOVE”, promoviendo asina e efectividad cu move 30 minuut pa dia tin. Durante e anochi
lo tin demostracion y oportunidad pa publico participa completamente gratis na diferente
deporte, entre otro aerobics, baile, arte marcial y mas.
Riba diahuebs, dia 16 di april 2015 comunidad di Aruba ta keda cordialmente invita pa asisti na


text:
Diamars anochi, pa mas of menos 10:45 pm, personal di Cuerpo di Bombero a pone polis na altura cu nan tabatin un homber wanta. E tabata manehando un Honda colo’i oro, numera A-75788 na altura di Drive Inn y tabata mustra cu e tabata bao influencia di alcohol.
A manda un patruya di biaha na e sitio pa asina nan atende cu e situacion. A bay over na detene e homber mesora y cu un transportwagen a hib’e warda, unda cu el a presenta dilanti fiscal auxiliar y despues encarcela pa e saca su wayaba. Mientrastanto e auto mes a keda cant’i caminda te ora cu su doño por bin busc’e.


text:
Ben Trimon a ricibi un reconocemento pa 55 aña aportando na nos cultura
Ben Trimon a ricibi un reconocemento pa 55 aña aportando na nos cultura
ORANJESTAD – Diabierna Minister di Cultura a brinda un reconocemento na sr Benito ‘Ben’ Trimon cu a cumpli 55 aña como musico di diferente instrumento di cuerde. Den un ceremonia ameno na bureau MinFEC y den presencia di Ben su famia y amigo Robert Jeand’or, a repasa e trayectoria artistico di Ben y despues a entrega Ben un reconocemento pa su aporte na nos cultura. Minister Xiomara Maduro ta felicita Ben tambe pa su 70 cumpleaños. Masha pabien Ben y danki pa brinda tarima pa nos por biba nos cultura.


text:
Kontra
Seri di Herensia Kultural
Un di e ekspreshonnan spiritual di folklor antiano ku sin lugá pa duda tin su raisnan fuertemente ankra den suela afrikano ta trahamentu di ‘kontra’. Paketenan chikí ku funshon di talisman pa protehá bida di esun ku ta kargu’é o pa protehá bida i salu di muchanan resien nasi. Tambe pa trese suerte o atraé amor pa e sekso femenino o maskulino.
Riba tur isla di Antia ta topa e talisman portátil aki, di kua su orígen ta definitivamente kongoles. Investigashonnan kondusí pa antropólogonan manera e merikano, Robert Farris Thompson i e kongoles , Fu-Kiau Bunseki a demostrá ku talismannan manera e ‘kontra’ antiano ta bini bek den tur kultura i ekspreshonnan folklóriko di paisnan di Karibe i di Sentro i Sur Amérika unda nos antepasadonan di orígen kongoles a establesé. Na Brazil por ehèmpel, tipo di talismannan asina ta konosí komo ‘ponto de segurar’. Na Kuba tipo di talisman manera e ‘kontra’ antiano tin e nòmbernan di orígen kikongo ‘Makuto’ òf ‘Nkisi’, miéntras ku na Haiti nan a haña e nòmber franses ‘pacquet kongo’.
Na e regionnan di Afrika unda e kultura Bantú ta establesé ta traha tipo di talisman manera kontra ku e funshon pa kore ku loke den lenga kikongo ta yama ‘lu-fukú’ (mal oló òf airu). Un nota pekuliar ta ku den papiamentu mal airu òf malasuèltu ta konosí komo ‘Fuku’. Nada straño si konsiderá ku den papiamentu tin masha hopi palabra di orígen kongoles (prinsipalmente di e dialektonan Loango i Kikongo) manera maribomba, sangura, yambo, sambo i kirindongo. E último aki ta derivá di e palabra ‘kikongo’ ku ta nifiká tambe, ‘pueblo’.
Segun mitologia Kongo, Dios todopoderoso (Nzambi Mpungu) a duna hende un forsa di naturalesa komo regalu ku a haña e nòmber di ‘minkisi’. E funshon prinsipal di minkisi ta pa protehá bida di hende kontra malesa, morto i otro sorto di peliger. E forsa òf ‘bacheche’ di un minkisi por haña bek den tur sorto di mata, yerba i palu. Úniko kos, e hende mester por rekonosé e forsa aki i mester karga konosementu kon us’é. Den hopi kaso ta usa ingredientenan na kua ta duna un funshon di ‘magia di asosiashon’. Por ehèmpel, tera di santana, un krusada di kaminda, bonchi di dos koló, rais di mata o palu grandi, boton, hilu, angua, blous, spor di gai, djente di tribon, merkurio (‘kwik’) òf oksidashon di merkurio (‘polvo precipitado’) di ets.. Tur e ingredientenan aki tin un funshon spesífiko. Por ehèmpel, bonchi di dos koló pa brua kualke spiritu o mal airu ku ataká e persona. Hilu o boton pa ‘mara’ un persona na otro, spor di gai o djente di tribon pa duna e talisman un karakter agresivo. Ta usa yerba, taki o rais di mata komo medisina pa protekshon o atrakshon. Den hopi kaso ta mara e ingredientenan aki den un pida kuerdo di kabritu (kasi nunka den kueru di karné!) òf paña. E funshon di ‘mara’ e talisman ta masha importante, no solamente pasobra e ingredientenan mester keda huntu. Mester ‘mara’ e funshon di e talisman simbólikamente. Sa traha talisman lagando un hilu kológá ku kua e kargadó mester mara un òf mas kònòpi pa kada deseo ku e tin òf pa kada deseo ku a keda kumpli. Pues e akto di maramentu ta un ritual intrìnsiko di trahamentu di tipo di talismannan asin’aki.
Na e region nort-oksidental di Afrika, unda e kultura Mandingo ta predominante, por nota un forma pekuliar di traha ‘kontra’. Komo ku e religion islamitiko tabatin un influensha grandi riba e gruponan ètniko di e área aki, tabata traha kontra ku ta kontené skrituranan di Koran, ku sea nan ta karga na nan kurpa estilo ‘kontra’ manera nos konosé, o tabata guli (!) esakinan, sea boluntariamente òf fòrsá pa esaki surti e efekto deseá. Esnan di mal intenshon tabata fòrsa nan enemigunan guli e skrituranan aki, sea pa hasi nan loko o pa poko poko matanan. E akto aki ta konosí den e region aki komo ‘ying’, loke ta rais di e palabra di ‘slang’ afro-merikano, ‘Jinx’ (bruheria o mala suerte).
Práktikamente no tin diferensha den e manera kon ta traha talismannan na Afrika i manera kon ta traha esakinan den Karibe, Sur i Sentro Amérika. Antia tampoko ta un eksepshon. Trahamentu di kontra tabata un di e poko ekspreshon spiritual ku e katibu afrikano por a permití su mes. E karakter personal di e kontra i e echo ku por a kargu’é di un forma skondí a kontribuí na popularidat di kontra den folklor i kreensha popular di e islanan antiano. Pader Brenneker i Elis Juliana a investigá i dokumentá diferente tipo di kontra ku nan a topa durante nan investigashonnan na Antia. Kasi sin eksepshon, e kontranan aki ta igual na nan semehante na otro paisnan di Karibe i Sentro òf Sur Amérika. Meskos ku ta e kaso ku Kuba o Haiti, na Antia tambe ta usa paña o kueru di kabritu pa mara e kontra. No ta muchu kla sinembargo pakiko e talismannan aki a haña e nòmber di ‘kontra’ na Antia. Esaki teniendo na kuenta ku na Antia tambe ta traha ‘kontra’ pa atrakshon di suerte o amor. Sinembargo, e funshon di un kontra den kreensha popular di pueblo antiano tin su lugá fuertemente sigurá.
Portrèt: Diferente tipo di ‘kontra’ (kolekshon Brenneker/Juliana, NAAM)
Fuentenan
– Robert Ferris Thompson Flash of the spirit: African and Afro-American Art and Philosophy. New York: Random House, 1984.
– A. Fu-Kiau Kia Bunseki-Lumanisa. N’Kongo Ye Nza Yakun’zungidila: Nza Kongo (Kinshasa: Office National de la Recherche et de Developpement, 1969)
– Lydia Cabrera. El Monte. Miami: Ediciones Universal; Reprint edition, 1995
– John M. Janzen i Wyatt MacGaffey. An Anthology of Kongo Religion: Primary Texts from Lower Zaire. University of Kansas Publications in Anthropology 5. Lawrence, Kansas, 1974
– P. Brenneker. Sambumbu : Volkskunde van Curaçao, Aruba en Bonaire, vol. 1-10. Curaçao: Paul Brenneker, 1969-1975.
Teksto: Bob Harms, portret: Prince Victor.


text:
Di 7 te ku 18 di ougùstùs 2017, 'INTOSAI Development Initiative (IDI)' a ofresé un training na Kingston, Jamaica pa nuebe kontraloria miembro di 'Caribbean Organisation of Supreme Audit Institutions (CAROSAI)', esta: Antigua i Barbuda, Dominica, Granada, Jamaica, Montserrat, St. Lucia, St. Vincent i Grenadines, Sürnam i Kòrsou, tokante enbolbimentu di e diferente partinan interesá (stakeholders).
Na tur, diesshete representante a partisipá, inkluso dos di Kòrsou. Programa di e training a inkluí seshon tantu teorétiko komo práktiko, den kua a identifiká e diferente stakeholder di kada pais partisipante a base di nan situashon spesífiko i a formulá strategia pa mehorá relashon ku e stakeholdernan ku a keda identifiká. A elaborá e strategianan akí, formulando plan di akshon ku lo keda implementá despues ku Kolegio di Kontraloria General di Kòrsou a aprobá nan. E trayekto akí ta den pleno marcha.
IDI su meta prinsipal ta di apoyá e miembronan di e diferente organisashonnan di kontraloria den nan esfuersonan pa hisa nan nivel di prestashon, outonomia i profeshonalismo na un manera duradero. Mas di IDI.


text:
Ademas a observa Dia di Alzheimer y Dia Mundial di Paz
ORANJESTAD (AAN) – Parlamentario Setty Christiaans-Yarzagaray, den conferencia di prensa di fraccion di MEP, Diaranzon 21 di September, mainta a recorda e hecho cu un aña pasa, Parlamento # 11 a drenta na vigor.
E momento ey cambionan a tuma lugar, y el a señala cu logicamente tin retonan hopi dificil pero eherciendo un trabao serio y corecto manera mester ta, y treciendo informacion pa pueblo.
Christiaans-Yarzagaray a observa cu esaki ta Dia Internacional di Alzheimer, pasobra un y tur den comunidad di un of otro forma, ta wordo toca pa e malesa aki.
E parlamentario a bisa cu esaki ta algo hopi doloroso, y comparti cu e mes ta pasando den esey cu su señor tata. “Un rato bo tine y un rato despues bo ta perde, no fisicamente sino e persona cu bo tin banda di bo. Pues, nos ta desea tur famia cu tin persona cu tin Alzheimer hopi forza, y logicamente keda wak’e manera e persona cu e ta pasobra e no ta corda mas di e mundo aki”, e Parlamentario a expresa.
El a observa tambe cu 21 di September ta Dia di Paz Mundial, y a remarca cu con cu nos mire, nos ta bendiciona y dichoso di ta na Aruba. “Si nos wak sigur, noticianan internacional nos tin cu bisa cu apesar cu Aruba tin su cosnan y su hendenan, manera cu nos ta semper nos mester ta agradecido pa ta unda nos ta, pasobra nos ta sigur un pais, cu apesar di tur cos, no ta sinti nos mes basta na cas y liber pa por expresa y cana rond. Y nos ta desea esnan di partinan di mundo cu no tin loke nos tin, y recordando nan sigur awe, riba Dia di Paz Mundial”, Parlamentario Setty Christiaans- Yarzagaray a bisa.


text:
Kralendijk – For di aña 2013 tin atenshon pa monumentonan na e último dia dia di sèptèmber. Esaki a sosodé na vários manera, komo sitionan, charla i publikashonnan. Dia 2 di òktober 2019 e kolegio ehekutivo di Boneiru a disidí pa duna e dia di monumento un estado ofisial ku e último djadumingu di sèptèmber komo fecha. E dia a wòrdu deklará pa enfatisá e interes di monumentonan pa nos komunidat.
Pero kiko ta un monumento?
Tin tres kategoria di monumento:
- Lugánan na unda haña ophetonan históriko
- Biennan monumental móbil
- Biennan monumental inmóbil
Kuminsando ku un promé menshoná: Lugánan na unda haña ophetonan históriko ta lugánan na unda a haña ophetonan ku a laga atras pa sivilisashonnan promé ku e spañónan a yega Boneiru. Esaki ta por ehèmpel pinturanan den kuebanan, fundeshi di kasnan di indjan, pues ta trata di lugánan ku balor históriko i mítiko.
E segundo biennan mobil ta enserá muebelnan manera boto piskadó ku a konstruí na Boneiru mes, hèrmènt, bistínan di ántes etc..
E último kategoria biennan inmóbil ta enserá edifisionan ku tin mas ku sinkuenta aña ku ta e monumentonan mas visibel riba nos isla i nan ta e tópiko prinsipal den e splikashon aki.
Monumentonan inmóbil ta di interes general pa loke ta trata nan bunitesa, balor históriko balor sientífiko, konforme dekreto di definishon Plan di Monumento 2007.
Boneiru tin te ainda un gran kantidat di edifisionan ku ta kumpli ku e definishon aki. E mayoria ta konsistí di kas di bibienda di antaño, ku a konstruí ku rekurso ku tabata disponibel. Sinembargo e monumentonan aki ta hopi importante pa e kara di nos isla. Ademas Boneiru ta konosí un kantidat limitá di kasnan luhoso di famianan di prestigio ku ta situá prinsipalmente den e sentro di Kralendijk. E kasnan aki ta konsistí generalmente di dos piso ku un pakus òf mangasina na pisa abou i pisa ariba pa biba.
Tin tambe edifisionan públiko manera skol, misa, kèrki, ofisina di gobièrnu, mangasina di gobièrnu ku tin balor históriko òf monumental.
Kiko ta e balor di e monumentonan aki i pakiko e ta importante pa konservá nan?
E balor prinsipal ta e indikashon ku e edifisionan ta duna den e forma di bida i pensamentu di e personanan ku a konstruí òf diseñá nan. Nan ta siña nos e lucha pa eksistensia diario den e siglo diesnuebe. E edifisionan ta duna nos indikashon di e manera tékniko ku a usa pa konstruí diferente parti di un kas
E flurnan tabata konstruí di palu den e periodo despues di e abolishon di sklabitut. Mas despues semènt a keda introdusí komo material pa konstrukshon na Boneiru
Murayanan tabata konstruí dor di flèktu takinan i hunta ku lodo, yerba i kalki.
Mas òf ménos na aña 1835 piedra di koral a keda introdusí komo material pa konstruí kasnan Despues e introdukshon di betòn komo material di konstrukshon na aña 1914, piedra di koral a wòrdu remplasá ku blòki di betòn òf piedra i semènt.
Den tempu di antaño nan tabata traha dak den forma di un kuadro di tronkon di palu tapá ku pal’i mainshi. Despues a remplasá e pal’i mainshi ku plachi di zim. Pa edifisio mas grandi den e tempu aya ya kaba tabata usa panchi trahá den fòrnu. Hopi biaha nan tabata hunta kalki parti abou di e panchinan akí pa hasi nan mas resistente kontra awa (panchi striká) i nan tabata usa palu di skaf pa e balkinan ku ta karga e dak. Asina por mira un desaroyo bon kla den e sistema di konstruí. Den tempu moderno naturalmente ta usa material ku no tabata disponibel den tempu ku a konstruí monumento.
Finalmente kada edifisio tin su storia, loke ta nifiká ku tin famianan a biba den e edifisionan akí, ku kada un na nan mes manera a duna un aporte na e Boneiru di ántes i di awor. E aspekto históriko akí ta pertenesé tambe na e patrimonio kultural ku e monumentonan ta para p’é. No por mira un lòs for di e otro.
https://www.youtube.com/watch?v=cKp9epLAA1k&ab_channel=openbaarlichaamBonaire


text: Diamars atardi a drenta informe di cu un auto lo a dal un mucha chikito riba bais na Seroe Patrishi, mesora a dirigi tanto polis como ambulans na e sitio. Na yegada di e patruya a bin compronde cu un mucha chikito travieso a logra sali y a haya un bais fia y a bay core cu esaki. Na dado momento na un skina e mucha a baha fey acera na un skina unda e visibilidad ta pober debi na un mata net den caminda y un dama chauffeur a dal e mucha. Ambulans a presenta na e sitio y a controla e mucha y a descubri cu e mucha no tin ningun muestra di lesion ricibi. E tata di e mucha mes a presenta tambe y a bisa di lo bay observe cu mas atencion. E auto si a ricibi un deuk pero esaki lo keda regla entre esnan envolvi.


text:
E tarea di mas importante di Kuerpo Polisial Hulanda Karibense (KPCN) ta di kontrolá si tur hende ta tene nan mes na e reglanan i detekshon di echo kastigabel. Pasobra ámtenar di polis den e trabou tin hopi kontakto personal ku siudadano, regularmente ta okurí ku ta drenta keho tokante kon ámtenar di polis di KPCN ta hasi nan trabou. Pa trata keho profeshonalmente, ta importante pa mira tratamentu di keho komo un fishi i ku mester di konosementu spesialisá i eksperensiá pa esaki. Tambe ta importante pa tur hende den e organisashon ta habrí pa keho i ku nan ta siña di e kehonan pa den futuro.
Nationale ombudsman a hasi investigashon di e tratamentu di keho di KCPN. Aki a investigá si e ta konektá ku e sinku pasonan for di ‘vishon di ombud riba tratamentu di keho profeshonal’ di Nationale ombudsman.
Nationale ombudsman ta afirmá ku un kantidat di mehorashon ta posibel den trato di keho di KPCN. Asina entre otro e manual di keho ta un dokumento di 2011 i no a establesé esaki definitivamente ainda. Na Boneiru sí ta usa e manual akí kaba ora ta trata keho. Na Saba i Sint Eustatius nò. P’esei ta trata keho na Saba i Sint Eustatius diferente for di keho na Boneiru. Posibilidat pa mehorashon por haña tambe den e registrashon di keho informal i un análisis anual di keho, pa asina KPCN por siña mihó di keho.
Nationale ombudsman ta duna KPCN e siguiente rekomendashonnan:
1. hasi e manual di keho definitivo i ekspres’é;
2. amplia e formulario di keho digital i pèrkurá pa por hañ’é riba e website;
3. sòru pa un buson di karta na Islariba;
4. registrá e kehonan ku a solushoná informalmente tambe;
5. hasi un análisis di keho anualmente;
6. informá e siudadano si start un investigashon disiplinario;
7. manda un kopia di e kehonan pa gezaghèber i Ministerio Públiko;
8. sea transparente i enbolbí e siudadano i esun ku e keho ta trata di dje den e investigashon di e keho;
9. chèk e nivel di satisfakshon serka e siudadano ora finalisá e keho;
10. motivá e huisio den e karta di klousura.


text:
KRALENDIJK, – Flamingo Toastmaster Club dia 1 di yüni 2021 ta marka e fecha di 15 aña di eksistensia.
Flamingo Toastmasters Club for di aña 2006, a dediká su mes na yuda personanan bira mihó den nan abilidatnan di komuniká i liderá den un ambiente positivo kaminda ku miembronan tin e oportunidat di superá nan miedu di papia dilanti di un públiko i duna un presentashon i/òf mehorá nan abilidatnan di liderazgo”, asina TM Noritza Rosalia presidente di Flamingo Toastmasers club ta indiká.
Otro benefisio ta inkluí e oportunidat pa subi bo konfiansa propio, desaroyá abilidatnan pa pensa krítiko i bira un skuchadó efektivo.
Kontando ku 27 miembro aktualmente, Flamingo Toastmasters Club ta forma parti di Distrito81, ku ta dirigí hinter e área di islanan di Karibe.
Na honor di e okashon di 15 aña di e klup, ta bai tin un selebrashon virtual riba e plataforma di Zoom, djasabra 5 di yüni 2021 próksimo.
Pa medio di esaki nos kier a ekstendé un invitashon na tur persona interesá pa mehorá nan abilidatnan di tantu komunikashon komo liderazgo i sinti kiko Flamingo Toastmasters Club por nifiká pa nan, registrá pa e evento online aki via di imeil tcflamingo@outlook.com
Flamingo Toastmasters Club ta reuní kada di dos (2)i di kuater (4) djasabra di luna, na e momentunan akí temporalmente pa medio di Zoom. Pa mas informashon por bishitá nos riba Facebook: Flamingo Toastmasters Club.
Tokante di Toastmasters International
Toastmasters International ta un organisashon edukashonalnon-profitku klupnan rònt mundu, ku ta empoderá personanan pa nan bira lider i komunikadónan mas efikas for di aña 1924. E sede prinsipal ta na Engelwood, Colorado i total ta surpasá 364.000 miembro, mas ku 16.200 klup den 145 pais.
Por haña mas informashon di Toastmasters International riba e wèpsait www.toastmasters.org òf siguiendo riba Twitter@Toastmasters


text:
Oranjestad- Desde aña 2012 Departamento di Agricultura, Cria y Pesca (Santa Rosa) cumpliendo cu e vision di Minister di Turismo, Transporte, Cultura y Sector Primario, Sr. Otmar Oduber a bin ta encabesa e projecto di 10.000 mata pa Aruba.
E projecto aki a wordo crea principalmente pa den un forma sustenibel provee pueblo cu frutanan fresco y embeyesemente di nos isla.
Na aña 2012 e projecto aki a wordo inaugura unda cu a planta 100 mata di fruta na e viviendanan na Cura Cabay. Durante e aña Santa Rosa a haci entrega di matanan na diferente scol, centro pa muchanan special y hende grandi, fundacion y stichtingnan unda cu mas di 1000 mata a wordo planta.
Durante aña 2013 e projecto di 10.000 mata a sigui crece unda cu a planta y haci entraga di mata na diferente localidadnan manera na Fatima College y e projecto di enbeyesemento di Linear Park unda a planta 200 mata di diferente fruta y matanan local manera Mango, Druif di lama, Breba, Kibrahacha, Mahok y hopi mas.
Pa aña 2014 Departamento di Agricultura, Cria y Pesca lo sigui engrandece e projecto di 10.000 mata y ja tin un cantidad grandi di localidadnan riba lista pa ricibi mata.
YMCA na San Nicolas y Monumentenzorg Scol Kudawecha tabata riba e lista di esnan pa ricibi mata e aña aki cual a wordo haci recientement. Na e momentonan aki Centro Colorado ta en espera di nan matanan pa asina tambe forma parti di e grandioso projecto aki.
E trabou cu Santa Rosa ta haci pa cu e projecto di 10.000 mata no ta insera solamente repartimento di mata sino tambe ta yuda cu planning di infrastructura y brinda conseho pa cu e miho manera pa mantene e matanan.
E projecto di 10.000 mata ta premira di lo sigui crece grandemente durante aña 2014 cu e meta pa planta matanan di fruta y matanan local y asina brinda pueblo cu embeyesemento di nos isla y como tambe cuminda den un forma sustenibel.


text:
Dia 5 di september, Parlamentario y lider di fraccion di Raiz, Misha Raymond, a dirigi un carta na Minister di Labor sr. Glenbert Croes relaciona cu salario minimo.
Na Aruba, salario minimo ta wordo stipula como un suma pa luna of un suma semanal. Sinembargo, legalmente un siman ‘completo’ di trabou por consisti di 40 pa 45 ora pa siman. Esaki ta significa cu un persona cu ta traha 45 ora pa siman por wordo paga mesun suma total di salario minimo, cu esun cu ta traha 40 ora pa siman. E resultado di esaki ta cu esun cu ta traha mas ora, ta cobra menos pa ora.
Den e carta dirigi na Minister Croes, Misha ta propone na e Minister pa cambia e forma cu ta stipula e salario minimo pa un sistema na unda e salario minimo ta basa riba un tarifa pa ora (minimumuurloon).
Tambe Misha ta puntra e minister si e ta comparti e opinion cu salario minimo mester wordo aumenta, considerando e bestaansminimum, inflacion, poder di compra, y pa preveni pago inhusto.


text:
Utrecht
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Utrecht ta un ciudad na Hulanda cu un poblacion di mas di 361,966 hende (2021). E ta e capital di provincia di Utrecht. E ciudad aki ta e di cuater ciudad y municipalidad (gemeente) mas grandi na Hulanda. Utrecht ta localisa den e conglomeracion yama Randstad, cu ta inclui e ciudadnan Amsterdam, Rotterdam y Den Haag.
Luganan importante[editá | editá fuente]
- Universiteit Utrecht (universidad mas grandi na Hulanda)
- Utrecht Centraal (station di trein mas grandi na Hulanda)
- Dick Bruna Huis (Museo)


text:
Un di e preocupacionnan cu e organisacion San Nicolas Business Association tin ta ki lo bay pasa cu tur e plannan cu tin aworaki, despues di eleccion.
Andres Hernandez, presidente, den un declaracion duna a bisa cu cada biaha ora tin cambio di gobernacion, esnan prome por tabatin tremendo plan pa Aruba. Pero ora di cambio e plannan ta keda pega pasobra e no ta di e gobierno nobo.
E cosnan aki, el a bisa ta stagna economia y desaroyo di e pais. “Tur hende ta bisa cu ta stima Aruba y kier traha pa e isla. Pero cada biaha cu algo asina pasa, ta e isla ta bay atras. Si boso ta stima Aruba, Analisa e plannan cu ta bon, y no bin cu un plan similar pero otro nomber. Nos tur ta perdiendo di e forma aki,” Hernandez a bisa.
Pero tambe tin e situacion cu ta manda ambtenaarnan cas, mientras cu nan ta sigui cobra nan salario paga cu placa di pueblo.
Mensahe di SNBA ta simple, parti pabou di Aruba ta desaroya caba y awo ta importante pa nan recupera pasobra e ta e pilar economico di Aruba su economia. E futuro economico, social y di progresa pa Aruba ta e parti pariba di brug.
El a expresa su preocupacion cu te ainda no a haci nada cu e area unda cu tabata Ex Esso Club. E tin informacion cu tin un inversionista interesa cu un bunita Proyecto. Su placa ta aproba caba door di Banco Central. Si e haya si awe, e por cuminsa mayan, segun Hernandez. Pero e no por compronde di con e proyect aki tin dos aña pega. Ni awo cu Aruba ta den un momento critic ta traha riba e peticion aki. Tin un otro proyecto di Botique Hotel tambe cu no a tuma decision riba dje. “Red tape ta strobe hopi di e desaroyonan pa San Nicolas.”
Ya caba tin dos siman cu Secret’s a cuminsa basha cement pa e fundeshi. Tambe tin pendiente pa e ex Hotel Marchena cu lo bay wordo desaroya.
Hernandez a enfatisa cu no ta bay pa hotel so. Tin diferente otro pilar economico cu por wordo desaroya. Su apelacion ta “por fabor no a stroba e plannan positivo cu tin pa San Nicolas”.


text:
Oranjestad-Despues di varios consulta cu e miembronan di enseñansa riba diferente nivel, mi persona por
indica cu e confiansa ta herida y tin caminda cu hasta e no t’ey mas. Tin ta opina cu ta parce
cu no tin respet mas, pa e profesion asina importante y bunita, cu ta enfoca riba formacion di
un nacion solidario. Falta di motivacion bou di nos profesionalnan pa sigui hiba nos
enseñansa padilanti. Esaki ta algo hopi grave! Sigur pa desaroyo di un pais.
NOS PROFESIONALNAN
Sinembargo nos hendenan, nos profesionalnan ta hendenan balente y cu no ta perde speransa
asina facil. Nos hendenan ta hende cu tin bon curason pa desaroyo di e pais. Nos hendenan
tin speransa cu un dia nos muchanan ta bay scol feliz y cu e mayornan tambe lo ta feliz.
Despues di mi prome consulta cu e profesionalnan den enseñansa, mi ta convenci cu mester
traha hopi fuerte riba restauracion di confiansa, comunicacion (dialogo) y respet. Duna e
profesionalnan e speransa firme y contundente cu loke wordo proponi den e proximo
gobernacion, ta wordo cumpli. Duna e profesionalnan e speransa firme cu lo innova
enseñansa di berdad y pone e pasonan firme y duradero na mehoracion di calidad di
enseñansa pa nos por tin un nacion firme y solido. Speransa firme cu hamas lo balota e
profesion di e maestronan, sino al contrario, cu lo balora nan como hende y nan trabou
profesional door di brinda sosten real y duna oido na e.o. e grupo aki.
PEN2030
E gabinete Evelyn Wever-Croes a percura pa finalisa Plan Educacion Nacional 2030
(PEN2030), cu tabata un proceso intenso, cu ta conta cu aprobacion y envolvimento di
mayoria profesional den enseñansa y di e otro sectornan na Aruba, pues dicho PEN2030
mester haya su balor den un proximo gobernacion.
PEN2030 ta elabora riba e habilidadnan di siglo 21. Un di e componentenan di esaki ta
comunicacion, pues con por ta posibel cu mayoria di e profesionalnan aki ta sinti cu no tin un
bon comunicacion den enseñansa? Esaki ta algo cu no ta hustificabel ni aceptabel den e siglo
aki, pues como partido MEP nos ta convenci cu mester stipula e structuranan di conseho,
informacion y comunicacion entre e stakeholdernan relevante di enseñansa na beneficio di
enseñansa. Si nos kier inculca habilidad siglo 21 den nos studiantenan, nos como mandatario
mester por demostra cu nos por comunica cu otro. PEN2030 ta nos compas. E plan aki ta un
ambicion grandi y importante. Solamente hunto cu bo nos lo avanza y logra e metanan
stipula.
Restaurando e comunicacion y aplica un acercamento di respet y confiansa, nos lo traha
incansablemente pa hiba nos enseñansa na un miho nivel. Logicamente tur esaki basa riba
respet mutuo y dunando espacio na traha hunto pa mehora, garantisa y salvaguardia
enseñansa di calidad y igualdad na Aruba.


text:
Prome Minister ta desmenti ponencianan di oponentenan femenino
Den transcurso di siman pasa por a tuma nota di diferente mentira treci dilanti a traves di medianan di comunicacion y eventonan politico.
MENTIRA DI SELENE KOCK:
Un di e mentira cu a resalta ta di candidato Selene Kock cu a expresa cu Prome Minister lo a tuma contacto cu Hulanda na momento cu informacion a sali cu e ta lansa su mes den politica pa denuncie di un manera of otro cu Hulanda. Prome Minister a conidera esaki como actitud di un persona cu no ta serio y cu su inteligencia no ta yega asina leu pa interpreta hechonan. Pero si cu e ta un persona mentiroso. Pa cual Premier Wever – Croes a comenta lo siguiente:
‘Ami ta un hende serio. Y ora cu mi tuma contacto cu Hulanda e ta pa asuntonan serio. Es mas no tin un hende na Hulanda cu ta sinta warda pa tende ki dia Selene Kock ta subi lista politico te pa mi mester yama nan y pone nan na altura di esaki. E acusacion di Selene Kock ta sin base, pues mi no ta aprecia cu un candidato ta lansa su mes y bin tira calumnia y mentira den mi direccion.’
Prome Minister a sigui splica cu e no conoce Dokter Kock pero a tende di dje si como un bon dokter di pulmon. Dokter Kock mes a tuma contacto cu Prome Minister un aña pasa durante periodo di Covid pa duna elogio pa e maneho cu Prome Minister a hiba y a duna su input, cual tambe a tene cuenta cu ne. Despues Dokter Kock a tuma contacto bek den periodo cu Prome Minister a keda encarga cu e Ministerio di Infrastructura pa asunto di tereno. Aki Prome Minister a informa Dokter Kock cu e no ta duna tereno.
MENTIRANAN DI GERLIEN CROES Y MIKE EMAN:
“Adicionalmente, mi ta lamenta tambe cu colega di Partido di Docter Kock, Gerlien Croes, tambe ta sostene e mentira treci pa dilanti door di Selene Kock, insinuando cu nos ta den politica pa silencia hende. Cual no ta berdad y sigur ta lamenta cu Gerlien Croes como un candidato prometedor cu ta mustra cu kier hiba politica diferente, tambe ta rekuri na e tipo di mentiranan aki, siendo cu e sa miho”, Prome Minister a duna di conoce.
Prome Minsiter a referi tambe na un otro ocasion, durante di un debate entre politiconan femenino cu a tuma luga recientemente, na unda cu Premier Wever – Croes a splica kico ta bay para cu e 5 miyon di AZV y e cortamento den AZV cu actualmente ta na mesa den un comision nacional pa bin cu otro alternativanan en bes di 5 miyon florin. Gerlien Croes na su turno a bisa cu no ta berdad cu Hulanda a impone pa corta 5 miyon di gasto di cuido. Pa cual Prome Minister mester a pare y mustre cu e no ta bisa berdad. Pasobra tur documento ta mustra cu ta Hulanda a impone e condicion aki. Un actitud di Gerlien Croes cu ta obvio cu e no sa kico e ta papia pero ta wordo instrui kico e mester bisa riba topiconan asina importante.
“Un otro mentira ta cu e ta bisa cu ta ami a manda yama polis pa para evento di Mike Eman. Mike Eman mes na su evento cu a kibra tur regla a grita esaki. Nan mester realisa cu nos tin un Minister di Husticia, nos tin un Korpschef, un Cuerpo independiente y nos tin reglanan. E actividad di sr. Mike Eman a sali totalmente for di control y e no mester culpa ami pa esey, e mester carga su responsabilidad como lider politico”.
Un di e reglanan ta “gebiedsverbod” cual ta nifica cu no por ta riba luganan publico despues di 7:30PM. Prome Minsiter a duna un bon ehempel di Partido MEP ora a tene accion di sticker na Sta. Cruz. 7:25PM tur hende a haya instruccion pa bay di e sitio. Mustrando asina kico ta liderazgo di berdad.
“Mi no a keda eynan warda polis yega despues di orario reglamentario pa despues bisa cu Mike Eman a manda yama polis. Pues mi ta kere cu Mike Eman mester stop di hunga victima, para den su sapato manera hende homber drechi y carga su responsabilidad y stop di gaña y stop di pone candidatonan femenino gaña pe.’
MENTIRA DI MEDIONAN DI COMUNICACION:
Prepara e medio di comunicacion aki a bin y bisa cu MEP tawata tin un actividad grandi fin di siman cu banda di mas di 5 persona y bailamento. Esaki ta otro mentira mas y instigacion di oponentenan. Partido MEP no tawata tin niun actividad y ta keda mantene na reglanan vigente apesar di ta canando den pueblo. Contrario na e actividad di Partido AVP na unda Mike Eman a permiti tur regla wordo kibra.
Pa termina, e ultimo mensahe di Prome Minister ta: “Mi ta haci un apelacion na tur candidato di tur partido politico, specialmente Selene Kock y Gerlien Croes. No laga Mike Eman pone presion pa boso gaña pe. Para den boso sapato manera hende muhe firme y profesional cu boso ta. Boso a cuminsa fout, pero por coregi esaki na caminda”.


text:
Panamastraat, Oranjestad:
Dialuna den careda di 5’or di atardi, un biaha mas presencia di polis a wordo pidi na un cas den Panamastraat, un adres ya conoci pa polis. Esaki pa motibo di un problema entre doño di cas y un hoben cu ta kedando na e cas.
No ta prome biaha, pero constantemente ta pidi pa presencia di polis na e adres aki. E hoben ta un adicto, conoci di polis, cada biaha e homber ta core e hoben aki for di su cas y despues pa un otro motibo nan ta bolbe haci paz y e hoben ta bolbe bay biba na e cas.
Na varios ocasion polis a yega di atende cu e doño di e cas y e hoben aki, pero tur cos ta keda mescos. E doño di e cas ta sigui acepta e hoben adicto aki bek den su cas y ora e hoben bringa cu ne, e doño ta bolbe yama polis pa sak’e afo di su cas.
Dialuna atardi, un biaha mas a start un problema den e cas, e hoben a bira razo y a cuminsa kibra cos den cas. E homber, doño di e cas a yama polis y pa di e tantisimo biaha polis a bay na e cas, pa intermedia den nan problema. Polis a papia cu tur dos y e hoben a bandona e cas. Ban wak pa cuanto tempo, e homber y e hoben adicto lo keda rabia cu otro.


text:
Idioma krioyo
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Idioma krioyo (Aruba:idioma crioyo) ta un lenga ku ta nase habitualmente den un komunidat, konstituí pa persona di diferente orígen ku no ta komparti un lenga komun, ku tin nesesidat pa komunika i pues ta forsá pa krea un lenga nobo usando elementonan di nan propio idioma.
Un ehempel típiko ta esun di e katibunan afrikano ku despues di e konkista di Amérika a wòrdu hiba na e plantashinan den Karibe òf esun di e poblashonnan outóktono di diferente region di Sur Amérika, Oseania i Afrika ku a mira nan mes obligá pa utilisá lenga di e poder kolonial (ingles, franses, spaño, português i hulandes) pa komunika.
Formashon di idioma krioyo[editá | editá fuente]
Entre lingwistanan ta eksisti diferensia di opinion tokante formashon di lenganan krioyo. Segun e lingwistanan Ronald Wardhaugh i Robert A. Hall, Jr., e komunikashon ku a adopta inisialmente ta forma un pidgin, esta un di dos idioma ku ta adopta e léksiko di e idioma imponi den un forma trosi i sensio mientras ta keda mantene e sintáksis propio di e lenganan indigena. Den un proseso ku yama "nativashon", e yu i desendientenan di e papiadonan di pidgin ta perfekshona e lenga konvertiendo esaki den uno mas efisiente.[1] Ta papia di idioma krioyo ora e pidgin transforma den lenga materno, un idioma ku ta dispone di un sintáksis mas strukturá i un léksiko mas fiho i mas amplio.[2]
Pa otro lingwistanan idioma krioyo ta e resultado di un evolushon progresivo di un idioma den kontakto ku otro lenganan, sin ku ta nesesario pa pasa e etapa di transishon di e pidgin.
Ehempel[editá | editá fuente]
Algun idioma krioyo (klasifiká no a base di su gramátika sino pa e lenga di kual e ta bini).
- ingles: sranantongo, krioyo hamaikino
- franses: krioyo haitiano, variantenan di krioyo franses di e islanan Dominica, Guadeloupe, Martinique, Saint Lucia, Trinidad i Tobago
- spaño: krioyo chabacano di Filipinas
- português: papiamentu, krioyo kaboverdiano
- hulandes): afrikaans, antiguo hulandes mohawk di e sentro di e estado di New York